Mahkamah benarkan permohonan Hadi batalkan saman berhubung kenyataan menghasut

Presiden PAS Abdul Hadi Awang hari ini berjaya membatalkan saman pemula yang difailkan dua rakyat Sabah berhubung kenyataan beliau yang didakwa menghasut penganut Kristian dan disiarkan akhbar Harakah, lima tahun lalu.Hakim Mahkamah Tinggi Akhtar Tahir dalam penghakimannya membenarkan permohonan Hadi untuk membatalkan saman yang difailkan oleh Maklin Masiau dan Lawrence Jomiji Kinsil @ Maximilhian selaku plaintif pertama dan kedua dan berkata saman itu tidak mempunyai locus standi, remeh dan penyalahgunaan proses mahkamah.“Ketika saya meneliti keseluruhan saman itu, sebenarnya jika ada pihak yang hendak dipersalahkan kerana kecenderungan menghasut adalah plaintif sendiri. Mereka (plaintif) telah membangkitkan semula perkara yang berlaku pada 2016 dan menjadikan ia sebagai isu baru.“Oleh demkian, saya membenarkan permohonan defendan (Hadi) untuk membatalkan saman pemula itu kerana ia remeh dan menyalahgunakan proses mahkamah,” kata hakim.Hakim juga memerintahkan setiap plaintif membayar kos tindakan RM50,000 kepada defendan.Menjelaskan mengenai kos tersebut, Akhtar berkata sebagaimana beliau nyatakan, ini bukannya kes litigasi kepentingan awam, maka pihak terlibat tidak dapat menafikan perkara itu.“Ini adalah kes remeh yang boleh membebankan sistem keadilan dengan proses litigasi yang tidak perlu.“(Ungkapan) ‘see you in court’ (jumpa anda di mahkamah) kini menjadi ikutan (fesyen). Kita tidak boleh membiarkannya membawa kepada tindakan remeh, maka dengan itu saya akan mengenakan kos sebanyak RM50,000 terhadap setiap plaintif yang akan dibayar kepada defendan,” kata hakim.Menjelas lanjut, Akhtar berkata dalam kes ini, salinan artikel Harakah juga tidak dikemukakan di mahkamah.“Mahkamah dipandu kepada artikel dalam penerbitan lain yang ditulis semula dan didapati penuh bahaya kerana kita tidak tahu mengenai kandungan asal yang diperkatakan dalam artikel sebenar.“Penghasilan semula artikel dalam bahasa Inggeris ini tidak jelas untuk menunjukkan bahawa artikel asal dalam akhbar Harakah sama ada ia ditulis dalam bahasa Inggeris atau bahasa lain,” kata hakim.Seterusnya, hakim menjelaskan tiada sebarang pernyataan yang didakwa dibuat oleh defendan merujuk kepada plaintif.“Sebaliknya, ia merujuk kepada mubaligh Kristian. Plaintif tidak mewakilkan diri mereka sebagai mubaligh Kristian dalam saman ini,” katanya.Hakim juga menegaskan plaintif juga gagal menunjukkan saman itu difailkan demi kepentingan awam.“Sesuatu saman itu tidak secara automatik menjadi kepentingan umum hanya kerana melibatkan tokoh masyarakat. Kata-kata yang kononnya dibuat empat tahun lalu, tidak dapat dibuktikan kenapa dan bagaimana ia boleh menjadi kepentingan umum sekarang,”katanya.Plaintif diwakili oleh peguam, R Kengadharan dan Marcus Lee Min Lun sementara peguam, Yusfarizal Yussoff dan Adam Luqman Amdan mewakili Hadi.Plaintif mengemukakan saman itu terhadap Hadi pada 9 Disember 2020, untuk meminta suatu pengisytiharan defendan tidak layak untuk memegang sebarang jawatan dalam kerajaan, termasuk jawatan yang setara dengan jawatan menteri, susulan kenyataan berbaur hasutan beliau terhadap penganut Kristian dan Mubaligh Kristian di Harakah, pada 18 Januari 2016.


Rang undang-undang mansuh hukuman mati dibentang kali pertama di Dewan Rakyat

Rang Undang-undang Pemasuhan Hukuman Mati Mandatori 2023 dibentang bagi bacaan kali pertama pada persidangan Dewan Rakyat hari ini.
Rang undang-undang itu dibentangkan oleh Menteri di Jabatan Perdana Menteri (Undang-undang dan Reformasi Institusi) Azalina Othman Said.
Ketika mengemukakan rang undang-undang tersebut, Azalina berkata ia juga akan dibentangkan bagi bacaan kali kedua pada mesyuarat kali ini.
Menurutnya, naskhah biru yang diedarkan di Parlimen hari ini, rang undang-undang itu bertujuan untuk memansuhkan hukuman mati mandatori, mengubah hukuman pemenjaraan sepanjang hayat dan sebatan; serta untuk mengadakan peruntukan bagi perkara berhubungan dengannya dengan meminda tujuh akta berkaitan.
Akta-akta tersebut ialah Kanun Keseksaan (Akta 574), Akta Senjata Api (Penalti Lebih Berat) 1971 (Akta 37), Akta Senjata 1960 (Akta 206), Akta Penculikan 1961 (Akta 365), Akta Dadah Berbahaya 1952 (Akta 234), Akta Perdagangan Strategik 2010 (Akta 708), Kanun Tatacara Jenayah (Akta 593).
Pindaan terhadap kesemua akta berkenaan adalah selaras dengan dasar kerajaan untuk memansuhkan hukuman mati mandatori dalam semua perundangan.
Selain itu, pindaan terhadap Akta 574 dilakukan bertujuan menggantikan hukuman mati mandatori dengan hukuman mati yang tertakluk dengan budi bicara antaranya bagi kesalahan di bawah Seksyen 121A, 130C, 302 dan 374A.
Dengan pindaan itu, mahkamah mempunyai nilai budi bicara sama ada untuk menjatuhkan hukuman mati atau hukuman pemenjaraan atau hukuman pemenjaraan bagi suatu tempoh tidak melebihi 40 tahun.
Kerajaan sebelum ini bersetuju memansuhkan hukuman mati mandatori di Malaysia dengan mengenakan hukuman gantian tertakluk kepada budi bicara mahkamah.
Keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori dalam mesyuarat Jemaah Menteri pada 8 Jun 2022.


Thailand kesan kes pertama varian India

Thailand mengesan kes pertama varian Covid-19 India, melibatkan seorang ibu dan anak warga tempatan yang baru pulang dari Pakistan.Penolong jurucakap Pusat Pentadbiran Situasi Covid-19 (CCSA) Dr Apisamai Srirangsan berkata wanita berusia 42 tahun itu dan tiga anak lelakinya yang berusia antara empat hingga lapan tahun tiba di Thailand dari Pakistan pada 24 April.“Semua mereka berada di pusat kuarantin. Ibu dan anaknya yang berusia 4 tahun disahkan positif sementara dua lagi anaknya negatif.“Chulalongkorn Memorial Hospital pada Ahad menjalankan rawatan genom kerana sejarah perjalanan mereka. Analisis lanjut menunjukkan adanya varian India,” katanya pada taklimat harian Covid-19 hari ini.Beliau menambah pihak berkuasa kesihatan menyuarakan kebimbangan varian baharu itu mungkin akan menyebabkan negara dalam keadaan berisiko tinggi untuk menghadapi lebih banyak jangkitan.Varian B.1.617.1 dikesan buat pertama kali di India pada Oktober sebelum merebak ke negara lain.Pakistan, Nepal dan Bangladesh adalah antara negara yang dikesan mempunyai virus ini.Thailand melarang penerbangan dari India buat sementara waktu mulai 1 Mei. Bagaimanapun, penerbangan pulang untuk mengangkut sejumlah 74 warga Thailand dari India tiba pada 8 Mei sementara dua penerbangan lagi dijadualkan masing-masing tiba pada 15 dan 22 Mei.Sementara itu, Dr Apisamai berkata kementerian luar dan Jabatan Kawalan Penyakit mengadakan perbincangan untuk menggantung permit masuk dari Pakistan, Bangladesh dan Nepal.Setakat ini, Thailand mencatat 1,630 kes baru Covid-19 dan 22 kematian dalam tempoh 24 jam lalu menjadikan jumlah jangkitan keseluruhan 85,005 dan 421 kematian.


Sidang kedua Parlimen tumpu pengungkaian Ordinan Darurat

Mesyuarat Kedua Penggal Keempat Parlimen ke-14 membuka tirainya hari ini dengan tumpuan antaranya membahas dan meluluskan ketetapan menurut Fasal (3) Perkara 150 Perlembagaan Persekutuan untuk mengungkaikan ordinan-ordinan darurat.Menurut Aturan Urusan Mesyuarat, perdana menteri akan mencadangkan perkara itu dan antara ordinan terlibat ialah Ordinan Darurat (Kuasa-Kuasa Perlu) 2021, Ordinan Darurat (Pencegahan dan Pengawalan Penyakit Berjangkit) (Pindaan) 2021 dan Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021.Selain itu mesyuarat kali ini juga bakal menyaksikan pembentangan Rang Undang-Undang (RUU) bagi meminda beberapa peruntukan dalam Perlembagaan Persekutuan selaras dengan Perjanjian Malaysia 1963 (MA63) yang dijangka dibentangkan di Parlimen, esok (26 Oktober).Perkara itu dimaklumkan Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar dalam kenyataan pada 23 Oktober yang turut menyatakan bacaan kali kedua rang undang-undang itu akan dijadualkan semula ke tarikh lain daripada rancangan awal pada 28 Oktober.Pada 18 Oktober, Majlis Khas Mengenai Perjanjian Malaysia 1963 (MKMA63) yang dipengerusikan Perdana Menteri Ismail Sabri Yaakob bersetuju dengan cadangan yang dikemukakan Wan Junaidi untuk mentakrifkan semula beberapa peruntukan dalam Perlembagaan Persekutuan dalam konteks MA63.Turut menjadi tumpuan pada mesyuarat kali ini ialah Pembentangan Rang Undang-Undang Perbekalan (Belanjawan) 2022 oleh Menteri Kewangan pada Jumaat, 29 Oktober, pukul 4 petang.Berdasarkan takwim mesyuarat Dewan Rakyat, rang undang-undang itu dijadual dibahaskan di peringkat dasar selama tujuh hari dan akan dijawab oleh menteri selama empat hari sebelum dibahaskan di peringkat jawatankuasa selama 13 hari.Persidangan Dewan Rakyat kali ini akan berlangsung selama 32 hari hingga 16 Disember.


Tiada kerjasama dengan PH pada PRU15, kata Bersatu

Presiden Bersatu Muhyiddin Yassin hari ini menegaskan parti  itu telah membuat ketetapan untuk tidak mengadakan kerjasama dengan Pakatan Harapan (PH) dalam menghadapi Pilihan Raya Umum ke-15 (PRU15).
Beliau yang juga Pengerusi Perikatan Nasional (PN) berkata parti juga mengambil maklum pendirian Majlis Presiden PH yang telah membuat keputusan untuk tidak mengadakan kerjasama dengan Bersatu.
“Selaras dengan prinsip demokrasi dan kebebasan rakyat memilih, Bersatu bersedia untuk menghadapi pertandingan pelbagai penjuru dalam PRU15 melibatkan PN, BN, PH dan parti-parti politik lain yang akan bertanding,” katanya dalam satu kenyataan hari ini.
Muhyiddin berkata Bersatu akan memberikan tumpuan kepada usaha untuk memperkukuhkan PN bersama PAS, Gerakan, Parti Maju Sabah (SAPP) dan Parti Solidariti Tanah Airku (STAR) Sabah sebagai gabungan politik pelbagai kaum yang berhasrat menawarkan kepimpinan bebas rasuah, cekap dan pihatin demi kemakmuran rakyat.


Mangsa banjir Sarawak meningkat kepada 133 orang

Jumlah mangsa banjir yang dipindahkan ke pusat pemindahan sementara (PPS) di Sarawak meningkat kepada 133 orang pagi ini berbanding 26 mangsa malam tadi.Jawatankuasa Pengurusan Bencana Negeri (JPBN) Sarawak dalam kenyataan hari ini memaklumkan sebanyak tiga PPS kini beroperasi di dua daerah yang dilanda banjir sejak semalam.Bahagian Serian mencatat jumlah mangsa banjir tertinggi seramai 106 orang di dua PPS, manakala Samarahan menempatkan 27 orang di sebuah PPS.Setelah 10 hari situasi banjir di Sarawak pulih sepenuhnya, sebuah PPS kembali dibuka di Simunjan di bahagian Samarahan semalam susulan hujan lebat sejak beberapa hari lepas di negeri ini.


7 lokaliti di Sabah, 1 di Kelantan dikenakan PKPD

Tujuh lokaliti di Sabah dan satu di Kelantan dikenakan perintah kawalan pergerakan diperketatkan (PKPD) mulai Selasa ini sehingga 26 Julai, kata Timbalan Perdana Menteri Ismail Sabri Yaakob.Beliau berkata lokaliti di Sabah melibatkan Kampung Jempangah dan Kampung Rancangan Klias di Beaufort; Kampung Tebongon (Putatan); Borneo Timber (Tongod) serta Jalan Pasir, Likas, Kampung Kuala Menggatal dan Kuarters Tangki Air Biru, Telipok (Kota Kinabalu).Sementara di Kelantan melibatkan Kampung Gong Jering, Mukim Bukit Jawa di Pasir Puteh.“Prosedur operasi standard (SOP) bagi kesemua PKPD adalah sama seperti yang diumumkan sebelum ini,” katanya dalam kenyataan mengenai perkembangan Pelan Pemulihan Negara (PPN) dan PKPD, hari ini.Dalam pada itu PKPD di Penjara Kepayan, Kota Kinabalu dan Kampung Nahaba, Kota Belud di Sabah yang masing-masing dijadualkan tamat pada 11 dan 12 Julai, dilanjutkan mengikut tempoh sama mulai 13 Julai.Sementara itu, beberapa PKPD di Tringkap, Cameron Highland di Pahang dan Kilang Sawit Bell termasuk perumahan kilang di Kinabatangan, Sabah ditamatkan hari ini mengikut jadual, manakala PKPD di Kampung Penimbawan, Tuaran dan Kampung Linau, Kota Belud, Sabah masing-masing ditamatkan esok mengikut jadual.Ismail Sabri yang juga menteri pertahanan berkata beberapa lokaliti lain pula ditamatkan esok lebih awal daripada jadual termasuk Pangsapuri Westlite PKNS dan Apartment Mentari Court, PJS 8, Bandar Sunway, Petaling Jaya, Selangor.Selain itu di Sarawak, Kuarters Pekerja Ladang Mukah 1, Sarawak Plantation Agriculture Development Sdn Bhd (SPAD), Kuarters Pekerja Balingian Power Generation, Jalan Sibu dan Rumah Panjang Malang Anak Bada, Sungai Bayan.Mengenai operasi pematuhan SOP semalam, beliau berkata sebanyak 1,915 kilang, 18,278 premis perniagaan, 574 tapak pembinaan dan 192 asrama penempatan pekerja diperiksa.Katanya daripada jumlah itu, 63 premis meliputi kilang, premis perniagaan dan tapak pembinaan diarahkan tutup kerana gagal mematuhi SOP yang ditetapkan.“Selain itu, 547 individu ditahan atas kesalahan ingkar SOP dengan 533 daripadanya dikompaun dan 14 lagi direman, manakala bagi Op Benteng, 51 pendatang tanpa izin ditangkap serta tiga kenderaan darat dirampas, semalam,” katanya.


Singapura tahan remaja 16 tahun kerana rancang pembunuhan umat Islam ala Christchurch

Pihak berkuasa Singapura menahan seorang pelajar sekolah menengah berusia 16 tahun mengikut Akta Keselamatan Dalam Negeri (ISA) kerana merancang pembunuhan umat Islam di republik itu pada 15 Mac, secara kebetulan bersamaan dengan ulang tahun kedua serangan pengganas di New Zealand pada 2019.Siasatan juga mendedahkan dia membuat rancangan terperinci dan persiapan untuk melancarkan serangan pengganas menggunakan sejenis parang terhadap orang Islam di dua masjid di Singapura.“Semasa sisatan, dia mengaku meramalkan dua akibat daripada perancangannya itu. Sama ada dia ditangkap sebelum dapat melancarkan serangan itu atau dia dapat melancarkan serangan tersebut namun kemudian mati di tangan polis,” kata Jabatan Keselamatan Dalam Negeri (ISD) dalam satu kenyataan.Kenyataan itu memerikan remaja itu sebagai “etnik India beragama Kristian Protestan” dan merupakan individu termuda yang ditahan di bawah ISA di Singapura disebabkan aktiviti keganasan.“Remaja itu menjadi radikal disebabkan dirinya sendiri, didorong rasa benci terhadap Islam dan cenderung ke arah keganasan,” kata ISD dan menambah remaja itu turut menonton video-video propaganda IS dan membuat kesimpulan kumpulan pengganas itu mewakili Islam.ISD berkata, remaja itu merancang untuk melancarkan serangannya di Masjid Assyafaah di Sembawang dan Masjid Yusof Ishak di Woodlands untuk meniru tindakan rakyat Australia Brenton Tarrant menembak 51 orang yang sedang bersembahyang Jumaat di sebuah masjid di Christchurch, New Zealand dua tahun lalu.ISD berkata, remaja itu merancang untuk melancarkan serangan pada 15 Mac, ulang tahun kedua pembunuhan di Christchurch.Ves taktikal dari sebuah platform dalam talian yang dibeli remaja itu dan jenis parang bakal digunakan dalam serangan dirancang. Gambar: ISD“Remaja itu kemudian membeli jaket ves taktikal dari sebuah platform dalam talian dan merancang untuk menampal lambang pelampau sayap kanan dan mengubah suainya supaya dapat meletakkan alat rakaman untuk menyiarkan serangan yang akan dilakukan secara langsung.“Ini sama seperti yang dilakukan oleh Tarrant,” kata kenyataan itu.Siasatan juga mendapati remaja itu merancang untuk membeli senapang sama seperti yang digunakan dalam serangan di New Zealand.“Dia turut meneroka kemungkinan membuat bom jenis Triacetone Triperoxide (TATP) dan meniru cara Tarrant membakar masjid-masjid di Christchurch menggunakan gas.“Namun dia tidak meneruskan idea tersebut atas sebab logistik dan bimbang keselamatan dirinya”.Menurut ISD, remaja itu akhirnya memilih parang machete sebagai senjata.“Untuk mempersiap dirinya, remaja itu menonton video-video YouTube dan berasa yakin bahawa dia boleh menusuk tepat pada bahagian pembuluh darah mangsanya dengan mengelar bahagian leher dan dada mangsanya.“Semasa ditangkap oleh ISD, remaja itu sudahpun menemui parang yang mahu digunakannya di laman Carousel tetapi belum membelinya,” kata kenyataan itu.Menurut siasatan ISD, remaja itu didapati bertindak sendirian.“Tiada tanda menunjukkan dia cuba mempengaruhi orang lain mengenai fahaman ekstrem yang dipegangnya atau melibatkan sesiapa dalam perancangannya.“Anggota keluarga dan kenalannya tidak mengetahui rancangannya untuk melancarkan serangan mahupun rasa benci yang mendalam terhadap Islam”.


Kes harian kekal di paras 3,500

Malaysia merekodkan kes baru sebanyak 3,528 menjadikan kes keseluruhan Covid-19 meningkat sebanyak 2,735,241.4,489 pesakit juga direkodkan sembuh, menjadikan jumlah keseluruhan pesakit sembuh sebanyak 2,657,074.Dalam pada itu, kes yang memerlukan rawatan di unit rawatan rapi (ICU) adalah sebanyak 339 kes di mana 261 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 180 kes di mana 117 adalah kes Covid-19.Dari 3,528 kes harian yang dilaporkan pada hari ini, 66 kes (1.9%) adalah daripada Kategori Tiga, Empat, dan Lima, dan 3,462 kes (98.1%) lagi adalah terdiri daripada Kategori Satu dan Dua.


Najib punyai kuasa mutlak ke atas SRC International, kata pendakwa

Mahkamah Rayuan hari ini diberitahu Najib Razak mempunyai kuasa mutlak ke atas SRC International Sdn Bhd, termasuk pelantikan dan pemecatan pengarah, kerana perlembagaan syarikat membenarkannya.Timbalan pendakwa raya ad-hoc V Sithambaram berhujah peruntukan dalam Memorandum dan Artikel SRC menyatakan tiada sesiapapun boleh dilantik sebagai pengarah tanpa restu perdana menteri ketika itu.Sithambaram berhujah demikian di hadapan panel tiga hakim diketuai hakim Abdul Karim Abdul Jalil dalam pendengaran rayuan Najib terhadap sabitan dan hukuman penjara kerana penyalahgunaan RM42 juta dana SRC International.Dua lagi hakim yang menganggotai panel itu ialah Has Zanah Mehat dan Vazeer Alam Mydin Meera.Sithambaram: Kami mengatakan bahawa Najib mempunyai kuasa untuk melantik dan memecat bagi pihak SRC.Abdul Karim: Bukan ahli lembaga pengarah? Sithambaram menjawab “tidak”.Sithambaram juga berkata Najib berkuasa mengawal syarikat dalam kapasitinya sebagai perdana menteri, menteri kewangan dan penasihat emeritus SRC ketika itu.“Lembaga itu bertindak atas arahan Najib melalui Ketua Pegawai Eksekutif SRC Nik Faisal Ariff Kamil yang merupakan ‘pelindung’ di belakang perayu (Najib),” tambah beliau.Sithambaram menjelaskan bekas Pengerusi SRC Ismee Ismail dan Pengarahnya Suboh Md Yassin memberi keterangan dalam perbicaraan kes itu di Mahkamah Tinggi Kuala Lumpur mengenai kuasa yang digunakan oleh Najib.Beliau berkata pembabitan Najib dalam SRC seawal tahun 2011 apabila syarikat itu diperbadankan sebagai syarikat sendirian berhad.Sithambaram berkata perlembagaan syarikat itu menyatakan bahawa Najib mesti dirujuk jika keputusan penting tertentu dibuat.Tambah beliau, pada mulanya syarikat itu menjadi anak syarikat 1MDB dan kemudian diletakkan di bawah kementerian kewangan diperbadankan.Mahkamah Tinggi Kuala Lumpur pada 28 Julai tahun lalu, menjatuhkan hukuman penjara 12 tahun kepada Najib dan memerintahkannya membayar denda RM210 juta setelah mendapati dia bersalah atas tujuh tuduhan penyalahgunaan kuasa, pecah amanah dan pengubahan wang haram berkaitan dana RM42 juta milik SRC International Sdn Bhd.Pendengaran rayuan itu bersambung.


Lebih 3,000 doktor kontrak letak jawatan sejak 2017, kata menteri

Seramai 3,386 daripada 29,548 pegawai perubatan lantikan kontrak Kementerian Kesihatan (KKM) meletak jawatan sejak 2017 hingga 2021, kata Menteri Kesihatan Dr Zaliha Mustafa.
Beliau berkata ia melibatkan 110 orang pada 2017, 168 (2018), 475 (2019), 511 (2020), 768 (2021) dan 1,354 pada 2022.
“Antara sebab peletakan jawatan lantikan kontrak itu kerana mereka memilih untuk berkhidmat dengan sektor swasta dan badan berkanun lain yang menawarkan gaji lebih menarik.
“Selain itu, ada antara mereka yang membuka klinik sendiri, ada juga yang melanjutkan pelajaran, berhijrah ke luar negara, sebab peribadi dan masalah kesihatan termasuk tekanan mental,” katanya ketika menggulung perbahasan Usul Menjunjung Kasih Titah Diraja bagi KKM di Dewan Rakyat semalam.
Menjawab celahan Dr Mohammed Taufiq Johari (PH-Sungai Petani) berkenaan kebocoran terhadap aduan buli yang memberi kesan buruk kepada pengadu termasuk tekanan, Dr Zaliha berkata beliau maklum tentang perkara itu yang telah berlaku sekian lama dan membuat penelitian lebih supaya kejadian seumpama itu tidak berulang.
Beliau turut menasihati pegawai perubatan berpengalaman (senior) untuk membimbing pegawai perubatan baharu (junior) sebagai rakan pembimbing sekali gus memastikan petugas baharu selesa menjalankan tugas mereka.
Selain itu, Dr Zaliha berkata KKM telah mengemukakan permohonan peruntukan khusus untuk penambahbaikan dan menaik taraf fasiliti kesihatan di seluruh negara dengan kadar segera memandangkan terdapat 1,200 daripada 3,119 klinik kesihatan KKM telah melebihi usia 50 tahun dan berada dalam keadaan daif serta usang dengan sebahagian besar dibina menggunakan struktur kayu.
“Sebab itu KKM komited untuk mendapatkan peruntukan dalam bajet ditingkatkan kepada lima peratus daripada KDNK (Keluaran Dalam Negara Kasar) kerana kita lihat kelangsungan pendanaan ini bagi menampung perbelanjaan di fasiliti kesihatan kita,” katanya.
Menurutnya, KKM juga akan membentangkan Kertas Putih Kesihatan yang akan menerangkan asas keperluan pembiayaan dan menggariskan strategi penyampaian kesihatan yang ditambah baik.
Sementara itu, ketika ditemui pemberita selepas selesai sesi penggulungan, Dr Zaliha berkata beliau menjangkakan Kertas Putih perolehan vaksin Covid-19 akan dibentangkan pada sidang Dewan Rakyat Jun ini.
Beliau berkata ketika ini pasukan kerja bagi merangka kertas putih itu sedang meneliti dan membuat perbandingan dengan laporan yang sudah dibentangkan Jawatankuasa Kira-Kira Wang Negara (PAC) berhubung perkara itu.
KKM sebelum ini dilapor menubuhkan pasukan kerja bagi merangka Kertas Putih perolehan vaksin Covid-19 bagi memastikan ketelusan pelaksanaannya semasa tempoh darurat akibat penularan pandemik.


Anggota polis Perak dikesan terbabit penyalahgunaan dadah, kata ketua polis negeri

Beberapa anggota polis di Perak dikesan terbabit dengan penyalahgunaan dadah walaupun ada antara mereka pernah ditahan sebelum ini atas kesalahan tersebut, kata Ketua Polis Perak Mior Faridalathrash Wahid.
Katanya, perbuatan tersebut dikesan apabila beberapa anggota didapati gagal dalam ujian awal saringan air kencing yang dilakukan secara mengejut.
"Kita akan mengambil tindakan tegas  kerana ada antara mereka yang pernah  gagal (positif dadah) dan pernah dituduh di mahkamah tetapi mahkamah telah membebaskan mereka," katanya tanpa mendedahkan jumlah sebenar anggota tersebut.
Beliau berkata demikian kepada pemberita selepas merasmikan Kempen Anti-Scam Polis Diraja Malaysia (PDRM) 2022 Peringkat Kontinjen Perak yang turut dihadiri legenda rock negara Awie atau nama sebenarnya Ahmad Azhar Othman di sebuah pasar raya semalam.
Mengulas lanjut, Faridalathrash berkata mereka yang ditahan disiasat di bawah Akta Dadah Berbahaya 1952 dan berdepan tindakan tatatertib di bawah Peraturan-Peraturan Pegawai Awam (Kelakuan dan Tatatertib) 1993.
Difahamkan, beberapa anggota gagal  dalam ujian awal saringan air kencing yang dilakukan secara mengejut semasa latihan dalam perkhidmatan di ibu pejabat polis (IPD) Ipoh.
Terdahulu, Faridalathrash, dalam ucapannya, berkata berdasarkan statistik, kes jenayah penipuan dalam talian mencatatkan jumlah kes lebih tinggi berbanding jenayah komersial yang lain.
Beliau berkata secara keseluruhan sejumlah 1,094 kes jenayah komersial direkodkan sepanjang enam bulan pertama tahun ini manakala sebanyak 2,021 kes direkodkan pada tahun lepas dan sejumlah 1,919 kes dicatatkan pada tahun 2020.
Menurut beliau dalam usaha untuk mengekang peningkatan jumlah kes tersebut, Jabatan Siasatan Jenayah Komersial (JSJK) telah mengambil pelbagai tindakan penguatkuasan, pembanterasan dan pencegahan.
Beliau berkata pelbagai aktiviti dan program diadakan pada kempen Anti-Scam PDRM 2022 dengan  JSJK mempromosikan penggunaan CCID Scam Response Center, CCID Infoline dan portal https://semakmule.rmp.gov.my.


Nasa, SpaceX tangguh hantar kru ke stesen angkasa pada saat akhir

Nasa dan SpaceX pada Isnin menangguhkan penghantaran dua angkasawan Amerika Syarikat (AS), angkasawan Rusia dan anak kapal Emiriah Arab Bersatu (UAE) beberapa minit sebelum mereka dijadualkan berlepas dari Florida ke Stesen Angkasa Antarabangsa (ISS).
Agensi angkasa lepas AS dan SpaceX, syarikat yang diasaskan Elon Musk, memetik masalah teknikal pada aliran cecair pencucuh yang digunakan untuk membantu menghidupkan enjin kapal angkasa.
Kiraan detik kelihatan berjalan lancar sehingga kira-kira dua setengah minit sebelum berlepas, apabila Nasa mengumumkan dalam siaran langsungnya bahawa pelancaran empat anak kapal dalam misi sains selama enam bulan akan ditangguhkan.
Roket SpaceX Falcon 9 dengan kapsul Crew Dragon dijadualkan berlepas pada 1.45 pagi waktu tempatan dari Pusat Angkasa Kennedy di Cape Canaveral, Florida.
Pelancaran roket akan ditetapkan semula pada awal Selasa, kira-kira 24 jam dari percubaan awal.
Baik Nasa mahupun SpaceX tidak segera menyatakan berapa lama masa yang diperlukan sebelum mereka bersedia untuk mencuba lagi.
Sekiranya pelancaran pada Isnin berjaya, kru dijangka mengambil masa kira-kira 25 jam untuk sampai ke destinasi mereka di ISS, sebuah makmal yang mengorbit kira-kira 420km di atas Bumi.
Ditetapkan Krew 6, misi itu akan membawa pasukan ISS jangka panjang keenam yang Nasa telah terbangkan di atas SpaceX sejak syarikat Musk yang berpangkalan di California mula menghantar angkasawan Amerika ke orbit pada Mei 2020.


Anwar yakin kerajaan Madaninya mampu bertahan sampai habis penggal

Perdana Menteri Anwar Ibrahim yakin kerajaan pimpinannya akan dapat terus bertahan sehingga tamat penggal pentadbirannya.
Berucap di hadapan 100 pegawai diplomatik di Putrajaya hari ini, Anwar dilihat tidak terganggu dengan dakwaan Presiden PAS Abdul Ahadi Awang mengenai kejatuhan kerajaan semasa.
“Biar apa jua yang dikatakan oleh presiden PAS itu, saya penuh yakin bahawa kerajaan semasa ini akan dapat bertahan sehingga tamat penggalnya,” katanya.
Abdul Hadi sebelum ini dilaporkan berkata tidak ada pihak yang dapat menyekat rancangan Perikatan Nasional (PN) untuk menjatuhkan kerajaan pimpinan Anwar, dan mengatakan bahawa politik adalah dinamik, dengan tindakan demikian dianggap sebagai perkara biasa dalam sebuah negara demokratik.
Sementara itu Anwar berkata dalam usaha mengembalikan kegemilangan negara, seluruh rakyat Malaysia termasuk pegawai kerajaan, bukan sahaja perlu menjunjung tadbir urus yang baik, tapi juga perlu bersedia untuk membuat pembaharuan.
"Saya sedang menghantar isyarat jelas kepada seluruh negara, bahawa kita perlu melakar haluan baharu. Kita perlu melakukan ini, dan menerima pembaharuan, yang sememangnya amat diperlukan bagi menyelamatkan negara ini daripada kekusutan yang dialami.
"Ini bukan soal pilihan, ini perkara penting, dan amat penting dari segi moral," katanya.
Anwar seterusnya menggesa ketua-ketua perwakilan diplomatik untuk melakukan yang terbaik demi negara, dan adalah penting bagi pegawai serta diplomat Malaysia di luar negara mempamerkan contoh terbaik mengenai apa yang dimaksudkan sebagai pemimpin berwibawa.
"Mengapa kita berkhidmat dan memelihara prinsip-prinsip tadbir urus baik, dengan nilai dan etika menjadi amat penting?
"(Kerana) Ia menetapkan keutamaan untuk berkhidmat kepada negara, bermakna anda mempunyai kewajipan untuk menggalakkan orang ramai datang sebagai pelancong dan juga pelabur, untuk membawa cahaya dan harapan kepada rakyat Malaysia," katanya.


Kes harian lepasi 2,400 jangkitan, 7 lagi terkorban

2,428 kes baru Covid-19 direkodkan semalam menjadikan jumlah keseluruhan sebanyak 4,797,437 kes.
Sebanyak 2,673 pesakit turut dilaporkan sembuh, menjadikan jumlah keseluruhan kes sembuh sebanyak 4,734,099.
Ketika ini,27,076  kes aktif direkodkan, dengan 25,650 atau 94.7% daripadanya sedang menjalani kuarantin kendiri.
Dalam pada itu, 18 (0.1%)  kes kini berada di pusat kuarantin sementara 1,341 (5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 38 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64%, dengan kes Covid-19 merangkumi 18.6%.
Tujuh lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,262 orang.


Kes baru catat 26,250 jangkitan, 77 lagi korban

26,250 kes baru Covid-19 direkodkan hari ini menjadikan jumlah keseluruhan sebanyak 3,801,036 kes.Sebanyak 25,089 pesakit turut dilaporkan sembuh, menjadikan jumlah keseluruhan kes sembuh sebanyak 3,443,532.Ketika ini, 323,784 kes aktif direkodkan, dengan 311,946 atau 96.3% daripadanya sedang menjalani kuarantin kendiri.Dalam pada itu, 2,780  (0.9%) kes kini berada di pusat kuarantin sementara 8,691 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 367 kes dan 211 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 56.7% dengan kes Covid-19 merangkumi 41.9% daripadanya.77 korban akibat wabak itu turut dilaporkan, termasuk 23 kes kematian sebelum tiba ke hospital.Ketika ini, kes keseluruhan kematian adalah sebanyak 33,720 orang..


Ubat berasaskan ganja boleh didaftar jika ada bukti kukuh, selamat, kata Khairy

Kementerian Kesihatan (KKM) akan membuka pendaftaran bagi ubat berasaskan ganja atau kanabis jika terdapat bukti kukuh bahan itu boleh digunakan dengan selamat dan berkesan dalam merawat pesakit, kata Menteri Kesihatan Khairy Jamaluddin.
Beliau berkata Pusat Penyelidikan Klinikal (ICR) di bawah Institut Kesihatan Kebangsaan sedang mengadakan semakan dan perbincangan bersama pakar-pakar terutamanya dalam bidang ekologi dan rawatan paliatif.
"Ia turut melibatkan pakar dalam perkhidmatan yang memberi rawatan untuk keadaan tertentu seperti epilepsi dan mereka sedang semak data dari negara luar dari segi keberkesanan dan keselamatan penggunaan kanabis dalam kondisi (penyakit) tertentu.
"Sekiranya semakan pakar mendapati bahawa ada bukti kukuh kanabis boleh digunakan selamat dan berkesan, maka kita boleh buka untuk pendaftaran bagi indikasi (penggunaan untuk rawatan penyakit tertentu) itu," katanya pada sidang media selepas majlis serahan Pusat Jantung Hospital Serdang semalam.
Khairy berkata adalah penting untuk memastikan pakar tempatan berpuas hati bahawa kanabis memang boleh digunakan untuk kondisi tertentu.
Sebelum ini, media melaporkan kerajaan akan memutuskan pendirian berhubung penggunaan kanabis dalam bidang perubatan sebelum akhir tahun ini.
Dalam perkembangan lain, Khairy ketika diminta mengulas mengenai jaminan Umno akan memberikan kawasan yang sesuai kepada beliau untuk bertanding pada Pilihan Raya Umum ke-15 (PRU15), beliau secara ringkas berkata: "Terima kasihlah (kepada Umno)".
Semalam, Timbalan Presiden Umno Mohamad Hasan berkata Umno akan mencari tempat sesuai bagi penyandang kerusi Parlimen Rembau itu bertanding pada PRU15.
Mohamad berkata Khairy ialah pemimpin muda berkaliber dan baik untuk negara dan sudah tentu Umno tidak mahu beliau "hilang" begitu sahaja.


Mahkamah Jenayah Kuwait jatuhkan hukuman penjara 10 tahun ke atas Jho Low

Mahkamah Jenayah Kuwait hari ini menjatuhkan hukuman penjara 10 tahun ke atas seorang “Sheikh”, rakan kongsinya, dan dua warga asing iaitu Jho Taek Low dan Bashar Kiwan atas kesalahan kes penyelewengan dana 1MDB, iaitu kes pengubahan wang haram terbesar setakat ini di negara itu.
Mahkamah itu yang diketuai oleh Kaunselor Faisal Al-Harbi turut menjatuhkan hukuman penjara selama 7 tahun ke atas seorang peguam atas kesalahan sama.
Menurut akhbar Kuwait Al-Qabas, mahkamah juga mewajibkan mereka untuk memulangkan semula wang sebanyak AS$D1 bilion (RM4.42 bilion) dan mengenakan denda sebanyak 145 juta dinar Kuwait (RM2.9 bilion).
Hasil siasatan menunjukkan hampir AS$1 bilion masuk ke dalam akaun milik “Sheikh” warga Kuwait yang berpengaruh itu dan wang itu telah dialihkan ke luar negara. Nama sheikh terbabit termasuk rakan kongsi, mahupun peguam berkenaan tidak didedahkan.
Pihak Pendakwa Raya juga mendakwa mereka sebagai “kumpulan penjenayah terancang" melakukan pengubahan wang haram dalam mata wang China, iaitu sebanyak 343 juta Renminbi (RM4.95 bilion), dan mengetahui bahawa dana itu adalah hasil daripada jenayah, kecurian wang dan pelaburan dana “sovereign fund” Malaysia.
Pendakwa Raya berkata “Sheikh” itu mendakwa wang itu diperoleh daripada sebuah syarikat di Hong Kong sebagai komisen untuk kerja perundingan kontrak pada 2017 untuk pelaksanaan projek Laluan Sutera Baharu Maritim China.
Kontrak itu sebenarnya disediakan oleh defendan kedua (rakan kongsi) dan ketiga (peguam) secara palsu tanpa menerima sebarang projek.
Pihak Pendakwa raya membuka semula kes 1MDB selepas dua tahun terhenti selepas gagal menerima maklumat daripada pihak antarabangsa, namun kes itu tidak difailkan, sebaliknya dibekukan kerana kekurangan maklumat sebelum ini.
Jho Taek Low, ataupun lebih dikenali sebagai Jho Low kini dalam buruan dan dianggap sebagai dalam utama dalam skandal 1MDB yang membawa kerugian bernilai berbilion ringgit. Bachar Kiwan, yang nama sebenarnya Muhammad Bashar Kiwan, pula merupakan warga Syria-Perancis dengan rekod jenayah dan penjara kerana menipu.


Dewan Rakyat ‘monyet dan katak’ tarik perhatian Sultan Selangor

Sebuah karya catan menggambarkan monyet dan katak hadir pada sidang Dewan Rakyat menarik minat Sultan Selangor Sultan Sharafuddin yang berkenan membelinya bagi menghiasi bilik peribadi.Dalam muat naik di Instagram rasmi Istana Selangor, Sultan Sharafuddin Idris Shah dilihat bergambar bersama catan yang dibelinya.“Sebuah hasil karya seni lukisan telah menarik perhatian Sultan Selangor.“Sebaik melihatnya, baginda berkenan untuk membeli karya lukisan itu dan menggantungnya di ‘private study room’ baginda,” tulis kapsyen hantaran tersebut di Instagram.Lukisan itu seakan sama atau disadur daripada sebuah karya seniman Britain, Banksy yang menggambarkan Parlimen Britain dipenuhi cimpanzi pada 2009.Karya Banksy tersebut dijual dengan nilai bidaan mencecah hampir £9.9 juta atau RM50 juta pada 2019.Rata-rata pengguna media sosial berkata lukisan itu memberi satu maksud yang “mendalam” bagi situasi politik negara, di samping mencerminkan kekecohan dan insiden memaki yang kerap berlaku ketika sidang Dewan Rakyat.Sementara itu, kiriman Instagram itu tidak menyatakan identiti pelukis.“Satu hari nanti, baginda berhasrat untuk melelong lukisan ini dan hasil lelongannya akan disumbangkan untuk tujuan kebajikan,” menurut kiriman itu lagi.Ketika dihubungi MalaysiaNow, seorang jurucakap di talian hotline Istana Selangor mengesahkan hantaran tersebut namun enggan mengulas lanjut mengenainya.


Selangor kekal tertinggi dalam kes Covid-19 hari ini

Malaysia mencatatkan 1,739 kes baru Covid-19 hari ini menjadikan kes keseluruhan jangkitan Covid-19 dalam negara sebanyak 360,856.Selangor mencatat kes harian tertinggi sebanyak 535 kes hari ini.Jumlah kes harian tertinggi itu disusuli Sarawak (443), Sabah (127), dan Pulau Pinang (113).Hanya Wilayah Persekutuan Labuan (4) sahaja yang mencatat kes satu digit hari ini.Sementara Perlis tidak mencatat sebarang kes.Negara juga mencatat sebanyak 1,216 kes sembuh menjadikan jumlah keseluruhan kes sembuh meningkat kepada 343,953.Kes aktif dengan kebolehjangkitan pula kini berjumlah 15,574.Daripada jumlah itu 183 pesakit ditempatkan di Unit Rawatan Rapi termasuk 81 orang memerlukan bantuan alat pernafasan.Malaysia turut mencatat 8 lagi korban akibat Covid-19, menjadikan jumlah mangsa yang maut meningkat kepada 1,329 orang.


Vaksin berkesan terhadap varian Delta, kata penyelidik China

Vaksin Covid-19 berupaya melawan varian Delta dengan memberi perlindungan mencukupi, menurut pakar China.Penyelidik dari Pusat Kawalan dan Pencegahan Penyakit (CDC) China, Shao Yiming berkata, setakat ini, vaksin masih mampu mempertahankan keberkesanannya terhadap pelbagai varian baru.“Berdasarkan penyelidikan yang dibuat di peringkat global, fenomena dijangkiti semula selepas divaksin lazimnya dikenali sebagai kes bulus, suatu perkara yang biasa. Ia melibatkan jumlah yang amat kecil berbanding penerima vaksin yang melebihi tiga bilion dos di seluruh dunia.“Vaksin Covid-19 pertama kali diguna pakai, jadi data mengenainya masih dikemas kini dengan penyelidikan dan ujian klinikal. Tiada vaksin 100% kebal terhadap jangkitan virus,” katanya kepada media pada Sabtu.Beliau turut menegaskan, program inokulasi dan langkah kawalan dan pencegahan yang dilaksanakan secara bersepadu antara cara paling berkesan untuk membendung penularan wabak.Di China, penularan wabak Covid-19 membabitkan varian Delta berpunca daripada kluster di lapangan terbang Nanjing, telah merebak ke 14 wilayah dengan peningkatan mendadak kes jangkitan tempatan sebanyak 328.


Ketua polis negara yakin mampu tangani isu kartel polis

Ketua Polis Negara (KPN) Abdul Hamid Bador memberi jaminan, bahawa isu kartel dalam kalangan pegawai polis akan dapat ditangani pihaknya tanpa perlu membuat laporan kepada Suruhanjaya Pasukan Polis (SPP).“Saya akan sampaikan kepada Menteri Dalam Negeri Hamzah Zainuddin mengenai perkara ini, tidak perlu (laporan) tapi terpulang kepada menteri sama ada perkara itu untuk diangkat kepada SPP atau tidak. Ada yang menyuruh untuk dibuat Suruhanjaya Siasatan Diraja (RCI), sebenarnya saya tegaskan ia masih dalam kawalan,” katanya pada sidang media di ibu pejabat polis kontinjen Selangor hari ini.Hamid berkata, beliau meminta maaf secara terbuka kepada Hamzah kerana tidak memaklumkan perkara itu kepada beliau, kerana menganggap itu adalah isu dalaman yang dapat ditangani.“Saya minta maaf secara terbuka kepada menteri, beliau tidak tahu dan saya anggap ini perkara dalaman, dan saya sebagai KPN bertanggungjawab kongsikan cerita ini dengan orang ramai,” katanya.Menjelaskan kegiatan kartel dalaman polis itu, beliau berkata beliau mahu menghentikan budaya mengugut orang awam yang ingin tampil memberi maklumat dan budaya rasuah, dalam kalangan polis.“Saya tidak mahu uniform biru ini digunakan untuk mengugut orang, kalau di Amerika Syarikat ia dipanggil ‘Blue Code of Silence’, maknanya kalau polis sesama polis lakukan kesalahan, tutup masuk bawah karpet dan jangan dihebahkan nanti kita akan hilang taring kita, saya tidak mahu itu semua,” katanya.“Kepada mereka yang mengkritik tindakan saya mendedahkan perkara ini, saya minta mereka sedarlah dan muhasabah diri masing-masing. Khususnya kepada mereka yang telah bersara, yang masih ingin menggunakan kedudukan dan kuasa sebagai pegawai tinggi dulu, nak meminta itu dan ini daripada para pegawai saya, apabila tidak dilayan kecewa dan mula cari salah sana sini.“Saya ingin beritahu kepada kumpulan ini bahawa Polis Diraja Malaysia (PDRM) ini bukan saya punya, tapi kepunyaan negara, saya sebagai KPN mesti menyakinkan kerajaan yang saya akan memimpin PDRM ini ke arah jalan yang betul.“Saya akan perbetulkan budaya yang tidak baik ini, dan saya minta pegawai saya hentikan rantaian budaya yang mengambil duit dari bawah bawa ke atas untuk saya, sampai pegawai bawah pun takut nak ambil tindakan kerana, IGP nak. Ini berlaku dulu,” katanya.Katanya beliau telah memberi perakuan kepada Hamzah bahawa, akan membawa perkara tersebut ketika perbincangan dengan menteri itu tidak lama lagi, dan yakin kegiatan yang dilakukan oleh pegawai-pegawai yang tidak bertanggungjawab ini, dapat beliau tangani tanpa perlu dibawa ke atas.Hamzah sebelum ini meminta Abdul Hamid untuk melaporkan kepada SPP berhubung dakwaannya mengenai kartel dalam PDRM, dan gerakan dalaman pegawai muda PDRM yang mahu menjatuhkan beliau.


Anwar cuba dapatkan sokongan PAS untuk ‘tikam belakang’ Dr Mahathir, kata Mukhriz

Bekas menteri besar Kedah, Mukhriz Mahathir hari ini mendedahkan Presiden PKR Anwar Ibrahim berusaha untuk mengusulkan undi tidak percaya bagi menjatuhkan Dr Mahathir Mohamad sebagai perdana menteri ketika pentadbiran Pakatan Harapan (PH).Dalam sebuah kenyataan menyelar pemimpin PKR susulan beberapa tohmahan menyalahkan bapanya kerana menjadi sebab kejatuhan PH, Mukhriz berkata dakwaan itu dimaklumkan oleh ahli Parlimen Tumpat dari PAS, Che Abdullah Mat Nawi.“Che Abdullah Mat Nawi dari PAS mendedahkan bahawa Anwar Ibrahim cuba mendapatkan sokongan PAS untuk undi tidak percaya terhadap Mahathir ketika PH masih kerajaan. Itu tindakan menikam dari belakang,” kata Mukhriz, yang merupakan ahli Parlimen Jerlun dalam sebuah kenyataan hari ini.MalaysiaNow sedang mendapatkan butiran mengenai dakwaan Che Abdullah itu.Mukhriz dalam kenyataan yang sama mempertahankan tempoh 22 bulan pentadbiran bapanya selepas pemimpin PKR Nik Nazmi Nik Ahmad mendakwa Anwar menolak jemputan untuk bersama dalam Langkah Sheraton tahun lalu.“PKR tidak patut berpura-pura, kononnya pemimpin-pemimpinnya ikhlas dan budiman semasa PH berkuasa,” kata Mukhriz.“Saya mengecam sebarang andaian mahupun dakwaan bahawa Dr Mahathir Mohamad pada bila-bila masa, melakukan kesalahan atau bertindak tanpa etika, termasuk ketika ahli-ahli Parlimen Umno menyertai Bersatu dan PH,” tambahnya.Langkah Sheraton merujuk sebuah rancangan untuk menjatuhkan kerajaan PH selain turut dilihat sebagai perancangan untuk menyekat Anwar daripada menduduki jawatan perdana menteri.Sebelum ini, Anwar dijanjikan untuk menduduki jawatan itu dalam persetujuan bersama antara gabungan PH sebelum PRU14.Bagaimanapun penyerahan kuasa yang dijanjikan daripada Mahathir kepada Anwar tidak pernah berlaku.


Vietnam lancar kempen vaksinasi Covid-19 seluruh negara

Vietnam telah melancarkan kempen vaksinasi besar-besaran pada 10 Julai lalu dalam usaha untuk mencapai imuniti kelompok menjelang akhir 2021 atau awal 2022, lapor Agensi Berita Vietnam (VNA).Menteri Kesihatan Nguyen Thanh Long berkata, kempen itu bermula Julai 2021 hingga April 2022, menyasarkan penduduk berusia 18 tahun ke atas.Kementerian Kesihatan bersama kementerian serta sektor lain yang berkaitan bertungkus lumus mendapatkan vaksin Covid-19 ketika dunia menyaksikan kekurangan bekalan.Setakat ini, Vietnam telah memperoleh 105 juta dos vaksin bagi tahun ini dan berusaha mendapatkan 150 juta dos lagi.Julai lalu, lebih lapan juta dos dijadual dihantar ke Vietnam ketika negara mencatatkan kes Covid-19 yang tinggi terutamanya di Bandar Ho Chi Minh dan beberapa kawasan di selatan, ujar Long.Vietnam mendapat sokongan dana yang besar dari dalam dan luar negara serta syarikat-syarikat. Setakat ini negara itu telah menerima sumbangan bernilai lebih 8 trilion VND (AS$348 juta), yang dibelanjakan membeli vaksin untuk rakyat, katanya.Menurutnya, dos pertama yang tiba di Vietnam dikhaskan kepada pasukan barisan hadapan.Kumpulan vaksin yang seterusnya pula disediakan untuk pekerja dan penduduk di Bac Ninh dan Bac Giang, yang teruk dilanda Covid-19 sejak beberapa bulan ini.Pemberian vaksin kini diutamakan untuk kota raya HCM dan wilayah berdekatan yang mengalami peningkatan kes.


Keputusan rayuan batal saman kes liwat Anwar 23 Februari depan

Mahkamah Rayuan hari ini menetapkan 23 Februari tahun depan bagi memutuskan rayuan Anwar Ibrahim terhadap keputusan Mahkamah Tinggi yang membatalkan saman pemula beliau berkaitan sabitan kes liwat membabitkan bekas pembantunya, Mohd Saiful Bukhari Azlan.Panel tiga hakim terdiri daripada Lee Swee Seng, Abu Bakar Jais dan Supang Lian menetapkan tarikh itu selepas mendengar hujah peguam Anwar iaitu Gopal Sri Ram serta Peguam Kanan Persekutuan Suzana Atan bagi pihak kerajaan dan peguam Harvinderjit Singh, yang mewakili peguam Muhammad Shafee Abdullah, sebagai pencelah dalam prosiding yang berlangsung secara maya.Anwar mengemukakan rayuan terhadap keputusan Mahkamah Tinggi Kuala Lumpur pada 8 November 2017 yang membenarkan permohonan kerajaan untuk membatalkan saman pemula beliau selepas memutuskan kes itu sebagai tidak mempunyai asas dan sebarang bukti untuk menyokongnya.Saman pemula Anwar, yang difailkan pada 9 Jun 2017 terhadap kerajaan Malaysia, mendakwa beliau tidak mendapat perbicaraan adil dalam prosiding rayuannya berhubung sabitan kes liwat.Ahli Parlimen Port Dickson itu memohon satu deklarasi bahawa sabitannya oleh Mahkamah Rayuan pada 7 Mac 2014 adalah ultra vires atau di luar kuasa Perlembagaan Persekutuan dan oleh itu, adalah terbatal serta tidak sah.Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan juga adalah ultra vires dan oleh itu, terbatal serta tidak sah.Afidavit Anwar mendakwa Muhammad Shafee menerima RM9.5 juta daripada bekas perdana menteri Najib Razak untuk mengetuai pasukan pendakwaan dalam rayuan berhubung sabitan kes liwat beliau.Sabitan dan hukuman penjara lima tahun terhadap Anwar bagi kesalahan meliwat Mohd Saiful telah dikekalkan oleh Mahkamah Persekutuan. Bagaimanapun, Anwar telah diberikan pengampunan penuh oleh Yang di-Pertuan Agong pada 16 Mei 2018.Terdahulu, Sri Ram berhujah kes itu sepatutnya dikembalikan ke Mahkamah Tinggi supaya kebenaran mengenai isu pembayaran RM9.5 juta yang kononnya dibuat kepada Muhammad Shafee bagi mengendalikan pendakwaan dalam rayuan kes liwat Anwar dapat diuji.“Kami berhujah bahawa peluang perlu diberikan kepada kami untuk menguji kesahihan pembayaran ini,” katanya sambil menambah Muhammad Shafee perlu disoal balas berhubung isu RM9.5 juta itu.Sri Ram berhujah perayu (Anwar) tidak mendapat perbicaraan yang adil susulan kegagalan Muhammad Shafee mendedahkan pembayaran itu.“Pembayaran itu dibuat oleh perdana menteri ketika itu Najib Razak yang mempunyai kepentingan dalam keputusan kes liwat Anwar,” katanya.Suzana pula berhujah Anwar telah mendapat perbicaraan yang adil di Mahkamah Tinggi apabila beliau dibebaskan daripada pertuduhan.“Berdasarkan keterangan yang dikemukakan kepada Mahkamah Tinggi, Mahkamah Rayuan telah menangguhkan dapatan Mahkamah Tinggi yang membawa kepada sabitan jenayah itu.“Sabitan jenayah ini telah dikekalkan oleh Mahkamah Persekutuan. Oleh itu, permohonan ini yang bertujuan untuk membatalkan sabitan jenayah tersebut, adalah tindakan sampingan terhadap penghakiman Mahkamah Rayuan serta Mahkamah Persekutuan dan mahkamah ini tidak mempunyai bidang kuasa untuk berbuat demikian,” katanya.


DUN Kelantan bubar 22 Jun, kata MB

Dewan Undangan Negeri (DUN) Kelantan akan dibubarkan pada 22 Jun ini bagi memberi laluan kepada Pilihan Raya Negeri (PRN), kata Menteri Besar Ahmad Yakob.
Beliau berkata perkara itu telah mendapat perkenan Sultan Kelantan Sultan Muhammad V.
"Hari ini saya membuat pengisytiharan pembubaran DUN Kelantan bagi penggal ke-14 selepas saya menghadap Sultan Kelantan bagi memohon perkenan pembubaran DUN mengikut Fasal 2 Perkara 46 Undang-Undang Tubuh Kerajaan Kelantan yang memperuntukkan bahawa Sultan boleh membubarkan DUN.
"Justeru, Sultan Kelantan perkenan untuk membubarkan DUN pada 22 Jun ini," katanya pada sidang media selepas mesyuarat Exco, di sini hari ini.
Mengulas lanjut, beliau berkata pihaknya akan menghantar notis pembubaran itu kepada Suruhanjaya Pilihan Raya (SPR) untuk tindakan lanjut.
Pada Pilihan Raya Umum ke-15 (PRU15), enam negeri melibatkan Selangor, Pulau Pinang, Negeri Sembilan, Terengganu, Kedah dan Kelantan tidak membubarkan DUN.
Namun media sebelum ini melaporkan pemimpin keenam-enam negeri mencapai kata sepakat bahawa masa paling sesuai untuk berbuat demikian adalah dalam tempoh dua minggu terakhir Jun bagi membolehkan PRN diadakan serentak.
Setakat ini, Pulau Pinang bercadang membubarkan DUN pada 28 Jun, manakala Negeri Sembilan pula dijangka 30 Jun ini.


Zahid bawa fail kes jenayah minta saya campur tangan di mahkamah, kata Muhyiddin

Muhyiddin Yassin mendakwa Ahmad Zahid Hamidi telah menunjukkan sejumlah fail yang banyak berkaitan kes jenayahnya dan meminta bantuan beliau untuk campur tangan dalam prosiding mahkamah.Menerusi dokumen yang difailkan di Mahkamah Tinggi pada 26 April lepas, Muhyiddin, 74, mendakwa Zahid, 69, telah membuat permintaan tersebut selepas menghadiri mesyuarat di kediaman bekas perdana menteri itu.“Selepas saya mengangkat sumpah sebagai perdana menteri kelapan, satu mesyuarat telah diadakan di kediaman saya bagi membincangkan, antara lain, pembentukan Kabinet baru.“Beberapa individu telah menghadiri mesyuarat itu termasuk plaintif, Mohamed Azmin Ali dan Abdul Hadi Awang. Selepas mesyuarat berakhir, plaintif meminta untuk bercakap dengan saya secara peribadi dan saya telah meminta Azmin untuk turut serta.“Ketika perbincangan, beliau telah menunjukkan sejumlah besar fail yang dibawa ke mesyuarat itu. Apabila saya tanya kenapa dia bawa fail itu, dia kata fail itu ada kaitan dengan kes jenayah terhadapnya yang didakwa mempunyai motif politik, dia kata dia tak bersalah dan minta bantuan saya,” katanya.Beliau berkata demikian menerusi afidavit jawapan terhadap permohonan injunksi yang difailkan oleh Zahid dalam saman fitnah berhubung dakwaan bahawa bekas timbalan perdana menteri itu telah meminta bantuan Muhyiddin untuk menyelesaikan atau menangguhkan kes mahkamahnya.Muhyiddin juga mendakwa apabila mendengar permintaan itu, beliau telah memaklumkan plaintif bahawa beliau tidak boleh dan tidak akan campur tangan dalam prosiding mahkamah serta menasihati Zahid untuk membela dirinya jika beliau benar-benar tidak bersalah.Menurut Muhyiddin, beliau dimaklumkan oleh Hadi bahawa sebelum mesyuarat itu, plaintif telah bertemu dengan Hadi dan turut menunjukkan dokumen terbabit selain menyatakan bahawa dia tidak bersalah.“Bagaimanapun, Hadi memberitahu plaintif bahawa tujuan mesyuarat itu diadakan di kediaman saya ialah untuk membincangkan hal ehwal kerajaan,” katanya.Muhyiddin berkata tiada sebab untuk Zahid menunjukkan fail terbabit kepadanya dan membuat permintaan itu melainkan ia bertujuan meminta bantuan beliau untuk campur tangan dalam prosiding kes jenayah terhadap plaintif.Muhyiddin turut menafikan bahawa kenyataan yang dibuatnya semasa kempen Pilihan Raya Negeri Johor ke-15 di Mersing iaitu di pekarangan Pusat Pembelajaran Sentuhan Kasih Felda Tenggaroh 3 pada 16 Februari lepas adalah palsu atau berbaur fitnah atau mempunyai niat jahat.Peguam Shahrul Fazli Kamarulzaman, yang mewakili Zahid, ketika dihubungi Bernama mengesahkan bahawa permohonan inter-parte untuk mendapatkan perintah injunksi oleh anak guamnya dalam kes saman fitnah terhadap Muhyiddin akan didengar pada 25 Mei ini di hadapan Hakim Mahkamah Tinggi Rozana Ali Yusoff melalui prosiding dalam talian.Menerusi saman yang difailkan pada 4 April lepas, ahli Parlimen Bagan Datuk itu memohon perintah injunksi secara ex-parte supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya. Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.Turut diminta adalah perintah injunksi sementara bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil “Perikatan Nasional,” YouTube Astro Awani dan KiniTV.Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.Zahid menegaskan kenyataan-kenyataan fitnah itu adalah palsu, bertujuan untuk menjatuhkan reputasi dan nama baiknya. Ahmad Zahid juga mendakwa kenyataan fitnah berkenaan dikeluarkan oleh defendan selepas pengumuman Suruhanjaya Pilihan Raya (SPR) berkenaan PRN Johor.Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.


298 sekolah di PJ, Shah Alam, Subang Jaya tutup mulai esok

Susulan gelombang baru Covid-19 yang menyaksikan kes tiga angka hampir setiap hari di Malaysia, semua sekolah di zon merah daerah Petaling di Selangor akan ditutup bermula esok hingga 25 Oktober, kata Kementerian Pendidikan Malaysia (KPM).Kawasan-kawasan yang berada dalam daerah Petaling adalah Petaling Jaya, Subang Jaya dan Shah Alam.“Selaras dengan perutusan khas perdana menteri pada 6 Oktober 2020 berhubung keputusan kerajaan untuk menutup sekolah di kawasan-kawasan yang disahkan zon merah oleh KKM (Kementerian Kesihatan Malaysia), KPM memaklumkan bahawa semua sekolah di kawasan zon merah di Petaling, Selangor, akan ditutup bermula 12 Oktober 2020 sehingga 25 Oktober 2020,” kata KPM dalam satu kenyataan petang ini.“Ini melibatkan sebanyak 298 buah sekolah di seluruh daerah Petaling. Bilangan ini merangkumi sekolah rendah dan menengah di bawah KPM serta sekolah swasta yang berdaftar dengan KPM”.Menurut KPM, sekolah yang mempunyai asrama termasuk Kolej Vokasional juga ditutup dan ibu bapa atau penjaga disarankan mengambil anak mereka yang tinggal di asrama untuk pulang.KPM berkata, ibu bapa, penjaga dan warga sekolah boleh menyemak kemas kini senarai sekolah yang terlibat dengan penutupan itu di portal KPM di www.moe.gov.my serta di platform media sosial rasmi.KPM berkata, murid yang menunggu untuk diambil ibu bapa atau murid mahu terus kekal berada di asrama sekolah dan Kolej Vokasional sepanjang tempoh penutupan sekolah akan berada di bawah penjagaan warden asrama dengan keperluan makan dan minum mereka akan disediakan oleh pihak sekolah.“Dalam tempoh penutupan sekolah ini, pengetua dan guru besar akan memastikan guru-guru serta murid melaksanakan pengajaran dan pembelajaran di rumah mengikut kesesuaian guru dan murid.“Manual pengajaran dan pembelajaran di rumah boleh dimuat turun di portal rasmi KPM www.moe.gov.my,” katanya.Untuk melihat senarai 298 sekolah di daerah Petaling yang ditutup, klik di sini.


Polis tahan teman lelaki wanita disyaki hina Islam

Teman lelaki kepada wanita yang disyaki menghina Islam di sebuah kelab komedi di Taman Tun Dr Ismail ditahan Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman.
Setiausaha Polis Noorsiah Mohd Saaduddin dalam sebuah kenyataan berkata lelaki itu direman tiga hari sehingga Rabu (13 Julai) untuk siasatan lanjut.
Noorsiah berkata pihaknya akan membuat permohonan sambung reman terhadap wanita yang ditahan pada Sabtu lepas bagi siasatan kes sama susulan tempoh reman akan tamat esok.
Katanya, kertas siasatan berhubung kes itu akan segera dirujuk ke pejabat peguam negara dengan cadangan pertuduhan dan kes disiasat mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat).
Siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian, katanya.
Sebelum ini, sebuah video berdurasi 54 saat tular di media sosial memaparkan seorang wanita bertudung dan memakai baju kurung mendakwa dirinya telah menghafaz 15 juzuk al-Quran lalu menanggalkan pakaian yang menutup aurat itu dan hanya meninggalkan pakaian yang mencolok mata serta mengundang pelbagai komen netizen.
Perbuatannya itu telah mendapat sorakan dan gelak tawa dalam kalangan penonton kelab berkenaan.


Pengundi PRN Johor perlu lihat rekod pencapaian PN berdepan Covid, kata Azmin

Rakyat Johor khususnya mereka yang akan mengundi pada Pilihan Raya Negeri (PRN) Johor akan datang, perlu melihat rekod pencapaian pentadbiran kerajaan Perikatan Nasional (PN) sewaktu negara berdepan dengan pandemik Covid-19. Ahli Majlis Pimpinan Tertinggi (MPT) Bersatu Mohamed Azmin Ali berkata antara kejayaan luar biasa PN adalah mendapat pengiktirafan dunia sebagai sebuah kerajaan terbaik dalam menjalankan usaha pemulihan Covid-19.“Lihatlah rekod PN (walaupun) dalam tempoh begitu singkat, negara hadapi krisis kesihatan, krisis ekonomi namun kepimpinan Muhyiddin Yassin dan PN berjaya membawa negara keluar daripada krisis ini, malah diiktiraf masyarakat dunia yang mana Indeks Pemulihan Covid-19 Nikkei meletakkan Malaysia di tangga ke-13 berbanding 115 pada tahun sebelumnya. “Ini adalah rekod yang tidak boleh dipadamkan. Data tidak menipu. Ini kebaikan untuk industri di Johor. Kenapa kita tidak boleh terima? Kalau tidak suka janganlah sampai nak dipadamkan kejayaan dan fakta-fakta itu. Kita perlu teruskan kejayaan ini dan saya serahkan kepada rakyat buat keputusan dalam PRN Johor,” katanya. Azmin yang juga menteri kanan perdagangan antarabangsa dan industri berkata demikian kepada pemberita selepas Majlis Makan Malam Tahun Baru Cina bersama industri kecil sederhana (IKS) dari kawasan Tangkak, Pagoh dan Muar malam tadi. Beliau berkata demikian ketika ditanya mengenai perkembangan PN menghadapi PRN Johor memandangkan Amanah dan DAP masing-masing sudah mula mengumumkan calon yang akan bertanding dalam pilihan raya itu, selain Barisan Nasional (BN) telah melancarkan jentera di beberapa zon.Pada 9 Januari lepas, Ketua Pengarah Kesihatan Dr Noor Hisham Abdullah dilaporkan berkata Malaysia berada di kedudukan ke-13 dalam senarai terbaru Indeks Pemulihan Covid-19 Nikkei, selepas hampir dua tahun memerangi pandemik Covid-19.Kedudukan lebih tinggi sesebuah negara atau wilayah dalam indeks itu menunjukkan ia semakin hampir kepada pemulihan dengan jumlah kes COVID-19 yang rendah, kadar vaksinasi lebih baik dan langkah penjarakan fizikal yang kurang ketat.Berdasarkan statistik yang dikeluarkan Suruhanjaya Pilihan Raya (SPR) seramai 2.576 juta pengundi biasa daripada keseluruhan 2.599 juta pengundi berdaftar layak mengundi pada PRN Johor yang akan diadakan tidak lama lagi.Sementara itu, Azmin yang juga ahli Parlimen Gombak berkata sektor ekonomi tidak lagi akan ditutup menerusi perintah kawalan pergerakan (PKP) kerana mengambil kira kesan negatif terhadap ekonomi dan kadar pengangguran yang berlaku susulan pelaksanaan PKP sejak 18 Mac 2020.Mohamed Azmin berkata demikian ketika ditanya jaminan kerajaan terhadap sektor ekonomi susulan Dr Noor Hisham mengumumkan kes baru Covid-19 dalam negara semalam melebihi 10,000 iaitu 10,089 kes dilaporkan.


Badan pemikir kesihatan awam gesa kerajaan hapuskan fi kesihatan RM1

Sebuah badan pemikir kesihatan awam, Galen Centre for Health and Social Policy hari ini menggesa supaya kerajaan menghapuskan fi kesihatan untuk rawatan perubatan di fasiliti kerajaan meskipun “kadarnya tidak mampan”.
Sebaliknya badan pemikir itu mencadangkan skim insurans kesihatan nasional sebagai langkah untuk menangani isu pembiayaan penjagaan kesihatan.
Menurut Galen Centre sistem caj semasa untuk setiap lawatan, RM1 untuk pesakit luar am dan RM5 untuk pesakit luar yang menggunakan perkhidmatan pakar, diperkenalkan pada pertengahan 1980-an.
“Setiap pesakit yang memasuki sistem kesihatan awam mempunyai lebih 95% kos rawatan mereka disubsidi menerusi dana awam.
"Seperti yang dinyatakan dalam kertas putih, ia sudah lama tidak mampan," tambah Ketua Pegawai Eksekutif Galen Centre, Azrul Mohd Khalib, merujuk kepada Kertas Putih Kesihatan yang dibentangkan di Dewan Rakyat hari ini.
Namun begitu, katanya, menaikkan caj ini "bukan satu pilihan".
Beliau berkata kenaikan caj daripada RM1 dan RM5 masing-masing kepada RM10 dan RM50 akan meningkat sebanyak 900%.
“Ini mungkin tidak boleh diterima secara terbuka. Ia juga sia-sia kerana jumlah dana yang diperoleh masih tidak mencukupi untuk pemulihan kos,” katanya.
Sambil menyifatkan bayaran itu sebagai "usang" dan "tidak mencukupi untuk pemulihan kos sepatutnya", beliau berkata ia juga "mengelirukan orang ramai mengenai kos sebenar penjagaan kesihatan".
“Malah kerajaan sering menyifatkan perkhidmatan mereka sebagai ‘percuma’ atau ‘murah’,” katanya.
“Tuduhan ini kini bertindak sebagai penghalang kepada reformasi. Daripada menaikkan caj RM1 dan RM5, ia harus dibuang sama sekali. Orang ramai tidak sepatutnya perlu membayar apa-apa secara umumnya untuk mendapatkan penjagaan kesihatan.”
Pembiayaan penjagaan kesihatan yang mampan merupakan salah satu tunggak kertas putih yang dibentangkan awal hari ini.
Menyambut baik pembentangan itu, Azrul bagaimanapun mengingatkan kertas putih itu akan berdepan cabaran yang sama seperti usaha reformasi sebelum ini untuk mendapatkan komitmen politik yang mencukupi daripada kerajaan pada masa itu, memastikan sumber yang mencukupi, dan menangani kedua-dua tuntutan dan krisis hari ini.
Beliau berkata insurans kesihatan nasional akan melibatkan "hampir semua orang" menyumbang kepada kumpulan dana biasa yang kemudiannya akan digunakan untuk membiayai penjagaan kesihatan.
“Skim sedemikian akan terpakai kepada semua pekerja dan berdasarkan skala yang dikaitkan dengan pendapatan dan umur bulanan.
“Akan ada pengumpulan kolektif kedua-dua pembiayaan dan risiko. Ia akan mula menangani isu itu dengan berkongsi beban dan tanggungjawab membiayai sistem penjagaan kesihatan.
“Ia berpotensi untuk menstabilkan subsidi awam, membenarkan ruang untuk pengekalan kos, mengekalkan akses dan kualiti kepada perkhidmatan penting, meningkatkan akses kepada rawatan inovatif dan membiayai akses saksama kepada perkhidmatan dalam ruang kesihatan swasta."


Rais tegur senator ‘hilang’ di Dewan Negara

Yang Dipertua Dewan Negara Rais Yatim hari ini menegur sikap sesetengah ahli Dewan Negara yang didapati “menghilang” selepas menandakan kehadiran mereka.Rais berkata kehadiran di Dewan Negara penting bukan hanya pada sesi perbahasan sahaja, tetapi juga pada sesi lain bagi membolehkan isu dan soal kepentingan rakyat dibincang dan dibela.“Dibawa ke pengetahuan saya bahawa sebahagian daripada Yang Berhormat (YB) selepas menekan butang dalam dewan ini bagi menandakan kehadiran, tidak lagi dilihat pada hari berkenaan dan amalan ini selepas diteliti harus ditiadakan di dewan ini.“Kita bersumpah akan menumpahkan taat setia serta mempertahankan Perlembagaan, untuk itu kehadiran di dewan ini hendaklah seperti tuntutan semangat itu,” katanya semasa ucapan alu-aluan pelantikan selepas majlis mengangkat sumpah Ketua Pemuda PAS Pusat Khairil Nizam Khirudin sebagai senator baru.Terdahulu, Khairil Nizam, 41, yang merupakan lantikan baru Yang di-Pertuan Agong mengangkat sumpah di hadapan Rais.Rais berharap Khairil Nizam akan menggunakan kepakaran dan pengalamannya sebagai golongan profesional untuk memberi nilai tambah kepada Dewan Negara.Katanya kepakaran dan pengalaman itu bukan sahaja boleh digunakan ketika sesi persidangan dewan, tetapi juga meliputi semua aspek bersesuaian dengan kedudukan Dewan Negara selaku badan legislatif tertinggi negara.“Sebagai ahli Dewan Negara, tanggungjawab perlu dilunaskan sebaik mungkin kerana Dewan Negara merupakan rentas parti dan ahli perlu menzahirkan khidmat bakti menerusi dewan yang mulia ini,” katanya.


Angkatan tentera redakan ketegangan berhubung video ‘berani mati’ selepas kebimbangan Singapura

Angkatan bersenjata kini sedang berusaha meredakan kebimbangan disuarakan Singapura berhubung sebuah video memaparkan pasukan tentera Malaysia mengambil bahagian dalam pelbagai latihan ketenteraan pada hari yang sama republik itu menyambut Hari Kebangsaan pada 21 Ogos, mengatakan ia merupakan latihan ketenteraan biasa.Video tersebut tular selepas Menteri Undang-undang dan Dalam Negeri Singapura K Shanmugam memuat naik di akaun Facebook pada Ahad.Klip video memaparkan montaj tentera dan seorang pegawai yang memberi taklimat kepada anggota pasukan mengenai operasi bernama Para Predator.“Sekiranya kita berjaya menguasai kedua-dua lokasi bertentangan ini, tiada yang akan dapat menghentikan Pasukan Gabungan Bersenjata Ketiga untuk menembusi kawasan terpenting musuh,” kata pegawai itu.“Kita akan menghadapi musuh yang kuat dan keras kepala. Kepantasan sangat mustahak. Bertindaklah secara berani! Berjuang hingga ke titisan darah terakhir! Apa pun jadi, kita rebut, kita kuasai kawasan seberang. Ini adalah adalah misi berani mati!”Shanmugam dalam hantarannya mempersoalkan penerbitan video tersebut, mengatakan ia dimuat naik “semasa Hari Kebangsaan kita sedang berlangsung”.“Ini mengenai latihan pasukan payung terjun Tentera Darat Malaysia, untuk menguasai dua kawasan berseberangan.”Beliau juga turut berkata komandan dalam video tersebut berbahasa Inggeris disertai sari kata dalam bahasa Inggeris.“Video itu tidak banyak paparkan teknologi, platform atau taktik. Sebaliknya tumpuan diberikan pada apa yang dikatakan komandan mengenai apa yang akan dilakukan tentera Malaysia kepada musuh,” katanya.Namun sumber dalaman angkatan bersenjata negara berkata waktu tayangan video itu diterbitkan pada hari sama Singapura menyambut kemerdekaannya adalah kebetulan.“Ia tidak lebih daripada sekadar latihan yang dirumuskan untuk menguji kemampuan unit pasukan payung terjun tentera darat,” tambahnya.“Ia hanya latihan ketenteraan biasa saja sebenarnya.”Sumber itu mengatakan video tersebut disiarkan untuk menunjukkan kepada rakyat Malaysia mengenai rutin pasukan tentera.“Kami mempunyai tiga objektif untuk latihan ini,” katanya.“Pertama, untuk menilai kecekapan tentera darat. Kedua, untuk memberi kesedaran kepada masyarakat mengenai latihan ketenteraan, dan ketiga, semepena bulan kemerdekaan.“Kami juga menerbitkan video itu kerana kami fikir sudah tiba masanya untuk pasukan tentera berkongsi mengenai latihan ketenteraan kita sempena bulan kemerdekaan.”Berhubung kenyataan Bahasa Inggeris yang digunakan pegawai dalam video tersebut, sumber itu mengatakan angkatan bersenjata kerap mengadakan latihan ketenteraan dengan negara lain.“Latihan tidak hanya melibatkan pasukan tentera Malaysia,” katanya.


Pengedar dadah Malaysia aktif jual ganja dalam talian

Pengedar dan penjual dadah mula memanfaatkan platform dan aplikasi dalam talian seperti Telegram dan Instagram untuk menjual barangan terlarang, di mana pelbagai jenis dadah bagi tujuan perubatan sehingga dadah bagi tujuan rekreasi disediakan.
Proses transaksi untuk pembeliannya mudah: sebagai contoh, di Instagram, penjual menggunakan tanda pagar, dan bakal pembeli akan menjejak frasa seperti #goGreen atau #allcansmoke.
Sementara itu, di Telegram, akaun di bawah nama “green” didapati aktif menjual ganja, dengan harga promosi ditawarkan hampir setiap minggu.
Pelanggan boleh memilih menu yang mereka gemari dan menyemak harga yang dikemas kini setiap hari.
Di Malaysia, akaun dengan nama seperti "GoGreenBot", "Go Green Malaysia", "Malaysia Marijuana Culture" dan "Weed Malaysia Go Green" secara aktif menawarkan beberapa jenis ganja termasuk pilihan produk dari Colombia dan Thailand.
Kumpulan ini beroperasi di bawah slogan “Now Everyone Can Smoke”.
Semakan MalaysiaNow terhadap salah satu kumpulan dalam talian ini mendapati diskaun dan testimoni pengguna dikongsi hampir setiap hari oleh pentadbir tak bernama dalam aplikasi tersebut.
Pelanggan kemudian menghubungi akaun tersebut melalui mesej peribadi.
Pembelian boleh dibuat secara peribadi atau dalam talian, dengan syarat perkataan sensitif seperti “kanabis”, "ganja" atau “barang hijau" tidak digunakan dalam urus niaga.
Jika pembeli memilih untuk membuat urus niaga secara bersemuka, pertemuan akan diaturkan dengan ejen penghatantaran di mana dadah yang dibeli disembunyikan dalam bungkusan yang kelihatan tidak disyaki.
Namun di sebalik aktiviti haram itu, masih tiada statistik yang jelas mengenai transaksi perniagaan  dadah melalui media sosial.
Kumpulan sasaran
Walaupun terdapat perbahasan mengenai usaha menghalalkan ganja bagi tujuan perubatan, Malaysia masih mempunyai undang-undang keras mengenai bahan tersebut.
Sesiapa yang didapati memiliki 200gm ganja boleh dianggap sebagai melakukan jenayah mengedar dadah dan boleh dikenakan hukuman mati mandatori, sementara mereka yang memiliki 50gm atau kurang boleh dipenjarakan sehingga 10 tahun.
Tinjauan baru-baru ini oleh kerajaan Malaysia mendapati  kira-kira 617,000 orang berusia 15 hingga 40 pernah menggunakan dadah atau menyalahgunakan bahan itu sekurang-kurangnya sekali dalam seumur hidup mereka, manakala kira-kira 395,000 menggunakan dadah dalam tempoh 30 hari lalu.
Semakan MalaysiaNow mendapati, secara umumnya, golongan muda menjadi sasaran utama kartel dadah.
Walupun wujud risiko pembeli ditahan atau ditangkap pihak berkuasa, selain tiada jaminan kualiti dadah yang dibeli dalam talian.
Namun, bagi golongan muda, internet menjadi tempat yang sesuai untuk akses mudah kepada dadah.
"Tiada hubungan antara pembeli dan penjual," kata ahli kumpulan Telegram berusia 29 tahun yang tidak mahu namanya disiarkan.
"Mereka tidak kenal antara satu sama lain. Jadi traksaksi pembelian dan jualan menjadi mudah, dan keraguan mengenainya pun kurang."
Pemuda itu berkata, dia mengetahui tentang akaun Telegram itu melalui perbualan dengan rakan sekerjanya.
Akaun dalam talian itu juga dipercayai telah ditubuhkan beberapa tahun lalu, walaupun nama kumpulan itu ditukar beberapa kali untuk mengelak tindakan pihak berkuasa.
Walaupun dia sendiri mengambil ganja di luar waktu pejabat, pemuda itu berkata tidak semua orang dalam masyarakat menggunakan dadah itu hanya untuk berkhayal.
“Ada antara mereka membeli ganja untuk tujuan perubatan,” katanya.
"Tetapi, bagaimana ganja perubatan berfungsi, saya tidak pasti. Saya hanya pernah dengar, tidak pernah melihatnya sendiri."
'Syarikat samaran' di Kedah?
MalaysiaNow masih berusaha untuk mendedahkan lebih banyak maklumat mengenai akaun Telegram "Go Green Bot" yang mula aktif selepas Thailand membenarkan penanaman ganja dan penggunaan bahan itu dalam makanan dan minuman.
Dalam kumpulan ini, pembeli yang berminat diarahkan untuk membuat pembayaran ke akaun AmBank di bawah nama HZ Food Store.
Semakan Suruhanjaya Syarikat Malaysia mendapati sebuah syarikat di Jitra, Kedah dengan nama yang sama, mendakwa menjalankan perniagaan borong makanan dan minuman.
Penduduk tempatan yang ditemui MalaysiaNow berkata pemiliknya juga mengusahakan restoran dan mempunyai kilang roti di Thailand, yang kini mempunyai industri kanabis yang berkembang pesat merangkumi beberapa negara termasuk Thailand, Laos, Myanmar dan Kemboja.
Usaha MalaysiaNow menjejaki nama pemegang akaun AmBank untuk syarikat HZ Food Store setakat ini gagal kerana ia dianggap sebagai perkara peribadi dan sulit.


30% kanak-kanak lengkap divaksinasi

Sebanyak 1,063,569 atau 30% kanak-kanak berumur lima hingga 11 tahun di negara ini lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.Menurut laman web CovidNow, seramai 1,646,257 kanak-kanak atau 46.4% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun pula, 2,905,317 (93.4%) telah lengkap menerima vaksinasi manakala 3,002,852 (96.5 peratus) daripada kumpulan sama telah menerima sekurang-kurangnya satu dos vaksin.Dalam tempoh sama, sejumlah 16,066,394 atau 68.3% golongan dewasa telah menerima dos penggalak manakala 22,971,246 (97.6%) telah lengkap dua dos dan 23,247,211 (98.8 peratus) telah menerima sekurang-kurangnya satu dos vaksin Covid-19.Bagi pemberian dos harian pula, sebanyak 9,228 dos vaksin Covid-19 diberikan semalam melibatkan 2,700 dos pertama, 4,779 dos kedua dan 1,749 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,689,336. Menurut portal GitHub KKM, lima kes kematian akibat Covid-19 direkodkan semalam dengan dua kes di Melaka dan masing-masing satu kes di Johor, Sarawak dan Selangor.


Bekas ketua hakim negara Salleh Abas positif Covid-19

Bekas ketua hakim negara Mohamed Salleh Abas disahkan positif Covid-19.Presiden dan Ketua Pegawai Eksekutif as-Salihin Trustee Berhad Abdul Aziz Peru Mohamed berkata Mohamed Salleh yang juga Pengerusi syarikat amanah tersebut kini dirawat di Unit Rawatan Rapi (ICU) Hospital Sultanah Nur Zahirah (HSNZ) di sini dan berada dalam keadaan stabil.“Bagaimanapun, pihak hospital mengambil langkah berjaga-jaga atas faktor umur Tun. Marilah kita sama-sama mendoakan kesihatan yang terbaik buat Pengerusi kita yang disayangi.“Semoga Allah memberikan kesembuhan dan mempermudahkan segala urusan beliau,” katanya dalam kenyataan hari ini.Sementara itu, Pengarah Kesihatan Negeri Terengganu Dr Nor Azimi Yunus mengesahkan bahawa Mohamed Salleh sedang dirawat di HSNZ.Beliau bagaimanapun tidak memperincikan butiran lanjut mengenainya.


Belanda usir beberapa diplomat Rusia, tutup pejabat perdagangan

Belanda pada Sabtu memutuskan untuk mengusir beberapa diplomat Rusia dan mengehadkan jumlah pegawai kanan berikutan pertikaian berterusan antara kedua-dua negara, lapor Agensi Anadolu.
Menteri Luar Belanda Wopke Hoekstra mendakwa Rusia cuba menempatkan pegawai perisikannya ke negara itu.
“Percubaan berterusan Rusia untuk menugaskan pegawai perisikan ke Belanda di bawah perlindungan diplomatik tidak boleh diterima.
“Oleh itu, kami mengehadkan bilangan diplomat Rusia di Belanda," menurut dakwaan Hoekstra di Twitter.
Belanda turut menutup konsulat jeneral di Saint Petersburg dan Pejabat Perdagangan Rusia di Amsterdam, katanya.
Terdahulu, Kementerian Luar Rusia memanggil Duta Besar Belanda Gilles Arnout Beschoor Plug pada Jumaat dan memaklumkan mengenai halangan yang dihadapi Kedutaan Rusia di Belanda, termasuk berkaitan isu visa.


LHDN nafi dakwaan data 4 juta pembayar cukai bocor

Lembaga Hasil Dalam Negeri (LHDN) hari ini menafikan dakwaan wujud kebocoran empat juta data yang kononnya diperolehi daripada laman sesawang LHDN melalui Application Programming Interfaces (API) yang dibuat untuk myIDENTITY di bawah seliaan Jabatan Pendaftaran Negara (JPN).Dalam sebuah kenyataan, LHDN berkata pihaknya hanya pengguna dan bukannya pemilik kepada sistem myIDENTITY tersebut di samping turut berkata pihaknya telah menjalankan siasatan dalaman berkenaan perkara tersebut.“Siasatan dalaman telah dijalankan dan mendapati tidak berlaku sebarang kebocoran data dan maklumat seperti yang didakwa.“LHDN juga sedang bekerjasama dengan pihak JPN dan Agensi Keselamatan Siber Negara (Nacsa), Majlis Keselamatan Negara (MKN) bagi melihat semua kemungkinan berkenaan dakwaan ini,” katanya.Dalam pada itu, LHDN berkata pihaknya memberikan jaminan semua data dan maklumat yang berada dalam simpanan LHDN adalah selamat kerana ia dilindungi dengan teknologi keselamatan data yang diiktiraf.“LHDN kesal dengan laporan dan dakwaan berkenaan kerana ia boleh menghakis keyakinan orang ramai khususnya pembayar cukai terhadap keselamatan data dan maklumat mereka.”Terdahulu, MalaysiaNow melaporkan dakwaan seorang pakar IT Adnan Shukor yang mengatakan wujud jualan jutaan data peribadi rakyat Malaysia berusia antara 23 dan 43 tahun yang berada dalam simpanan Jabatan Pendaftaran Negara (JPN).Dalam sebuah ciapan Twitter Adnan berkongsi sebuah tangkap layar yang menunjukkan jualan yang menawarkan empat juta data peribadi yang bocor daripada laman sesawang LHDN.Menerusi tangkap layar tersebut, penawaran data itu termasuk sejumlah 32GB data dalam 19 fail mengandungi maklumat mereka yang lahir antara 1979 dan 1998, dengan butiran seperti alamat, nombor telefon dan gambar.Ia juga turut menawarkan butiran kaum, agama dan nombor kad pengenalan.Semua data tersebut ditawarkan dengan harga 0.2 Bitcoin yang sama nilai sekitar RM25,000 dalam mata wang kripto semasa.Platform kerajaan myIDENTITY dilancarkan kira-kira sedekad lalu bagi memudahkan perkongsian data rakyat Malaysia dan penduduk tetap.Selain data dari JPN dan LHDN, platform tersebut turut menyediakan data kepada Jabatan Imigresen, Jabatan Pengangkutan Jalan, Suruhanjaya Pilihan Raya, Suruhanjaya Perkhidmatan Pendidikan, Jabatan Kebajikan Masyarakat, Jabatan Tenaga Kerja Semenanjung Malaysia, Perbadanan Tabung Pendidikan Tinggi Nasional, dan polis.Sistem tersebut telah memudahkan warga Malaysia kerana ia membolehkan mereka untuk tidak berulang kali melengkapkan borang dalam talian ketika berurusan dengan agensi-agensi kerajaan.Walaupun Akta Perlindungan Data Peribadi 2013 dikuatkuasakan, beberapa kes kebocoran data peribadi telah dilaporkan sejak beberapa tahun lalu.Ia termasuk pencerobohan data pada 2017 melibatkan lebih dari 46 juta pelanggan pekhidmatan telco utama negara di mana butiran mereka dibocorkan di laman sesawang haram yang menyenaraikan data peribadi termasuk nombor telefon dan alamat rumah.Pada Mac lalu, butiran ratusan ribu kad kredit yang dikeluarkan beberapa bank di Malaysia, Singapura, Indonesia, Filipina, Vietnam dan Thailand turut ditemui dalam pencerobohan data secara dalam talian.


Lebih 13,000 komputer riba diberikan kepada murid sekolah, kata menteri

Lebih 13,000 komputer riba diberikan kepada murid-murid sekolah di seluruh negara, kata Menteri Kanan (Kluster Pendidikan dan Sumber Manusia), Radzi Jidin.“Usaha pemberian dimulakan dan lebih 13,000 unit telah diedarkan dan akan terus diedarkan.“Alhamduillah proses ini berjalan dengan baik dan kita akan terus laksanakan pengagihan untuk yang selebihnya,” katanya ketika mengulas mengenai pemberian komputer riba pada sidang akhbar di Kuala Lumpur hari ini.Pada Isnin, kementerian pendidikan mengumumkan perlaksanaan Pengajaran dan Pembelajaran dari Rumah (PdPR) akan dilaksanakan selama dua minggu selepas cuti hari raya Aidilfitri akan datang.Radzi berkata, ia bertujuan mengelakkan jangkitan Covid-19 tersebar di sekolah selepas cuti perayaan tersebut, selain mahu mengelakkan tuduhan penularan terhadap pihak sekolah.Ketika pembentangan Belanjawan 2021 di Parlimen tahun lalu kerajaan mengumumkan pemberian komputer riba kepada 150,000 murid sekolah rintis bagi memudahkan proses pembelajaran dalam talian.Menteri Kewangan Tengku Zafrul Aziz berkata, syarikat milik kerajaan dan syarikat pelaburan berkaitan kerajaan akan menyumbang sebanyak RM150 juta ringgit ke dalam Tabung Cerdik bagi pemberian komputer riba tersebut.Dalam perkembangan lain, Radzi berkata kementerian sedang merangka prosedur operasi standard (SOP) bagi membolehkan murid-murid asrama pulang ke rumah masing-masing dan akan mengumumkan perkara itu dalam masa terdekat.


Ukraine tingkat serangan kuasai semula wilayah selatan ditakluki Rusia

Ukraine meningkatkan usahanya untuk merebut semula wilayah selatan yang dikuasai Rusia dengan mengebom dan mengasingkan tentera penceroboh ke kawasan yang sukar untuk mendapatkan bekalan, namun Moscow dilihat mengerahkan pasukannya untuk mempertahankan wilayah itu.
Dalam ucapan Hari Kebangsaan Ukraine, Presiden Volodymyr Zelensky mengucapkan tahniah kepada rakyat Ukraine dan lantang mengecam Rusia.
"Kita tidak akan berputus asa. Ukraine adalah negara yang bebas, dan tidak boleh diporak-perandakan. Dan ia akan selamanya bebas," katanya dalam satu hantaran Telegram.
Selepas Rusia dan Ukraine mencapai perjanjian minggu lalu untuk membuka sekatan eksport bijirin dari pelabuhan Laut Hitam, ketua bantuan PBB Martin Griffiths berkata beliau berharap penghantaran pertama bijirin dari pelabuhan Laut Hitam Ukraine boleh dilakukan pada Jumaat.
Beliau berkata butiran "penting" untuk laluan selamat kapal masih diusahakan, bagaimanapun, beliau mengingatkan wujud hal-hal yang mungkin menghalang laluan tersebut.
Membenarkan laluan selamat untuk penghantaran bijirin dari pelabuhan Ukraine dijangka mengurangkan krisis makanan yang dihadapi dunia di mana harga makanan melambung tinggi.
Pada Khamis, Ukraine berkata pesawat tempurnya telah menyerang lima kubu Rusia di sekitar bandar Kherson dan sebuah lagi bandar berdekatan.
Wilayah Kherson yang bersempadan dengan Crimea jatuh ke tangan tentera Rusia sejurus selepas Moscow melancarkan "operasi ketenteraan khas" pada 24 Februari.
Ukraine menyifatkan tindakan Rusia itu sebagai perang penaklukan.
Perisikan tentera Britain berkata serangan balas Ukraine di Kherson sedang mengumpul momentum.
Ukraine berkata ia telah menawan semula beberapa penempatan kecil di pinggir utara wilayah itu dalam beberapa minggu kebelakangan ini.
Ia dilihat sebagai permulaan serangan balas besar-besaran Kyiv untuk merebut semula wilayah selatan.


Individu dengan surat majikan perlu dilepaskan di sekatan, kata menteri

Individu yang mempunyai surat kebenaran majikan atau pas pekerja untuk ke tempat kerja perlu dilepaskan daripada sekatan jalan raya, kata Menteri Kanan (Kluster Keselamatan) Ismail Sabri Yaakob.Sehubungan itu, berkata polis tidak seharusnya mengarahkan mereka yang mempunyai salah satu dokumen itu untuk berpatah balik ketika Perintah Kawalan Pergerakan Bersyarat (PKPB) dilaksanakan di beberapa negeri pada masa ini.Ismail berkata polis tidak dibekalkan senarai bahagian pekerjaan yang memerlukan pekerja ke pejabat atau bekerja dari rumah, namun pengumuman kerajaan sebelum ini adalah jelas iaitu pekerja di kawasan PKPB bahagian pengurusan dan penyeliaan perlu bekerja dari rumah.“Majikan yang menentukan pelepasan dan kebenaran pekerja tertakluk kepada pengumuman kerajaan.“Bagi yang dibenarkan (ke pejabat), majikan akan keluarkan surat kebenaran dan jika rentas daerah mereka hanya perlu ada pas pekerja, bermakna polis perlu lepaskan mereka,” katanya pada sidang media perkembangan Perintah Kawalan Pergerakan Pemulihan (PKPP), di Kuala Lumpur, hari ini.Beliau mengulas mengenai laporan muka depan sebuah akhbar tempatan bahawa ada majikan mendakwa terdapat pekerja yang bukan daripada bahagian pengurusan dan penyeliaan dihalang oleh polis untuk ke pejabat dan diarah berpatah balik.Ismail berkata polis tidak dibekalkan senarai bahagian pekerjaan yang memerlukan pekerja ke pejabat atau bekerja dari rumah, namun pengumuman kerajaan sebelum ini adalah jelas iaitu pekerja di kawasan PKPB bahagian pengurusan dan penyeliaan perlu bekerja dari rumah.Sementara, bahagian lain yang memerlukan mereka hadir ke pejabat, pekerja perlu berbuat demikian dengan melengkapkan diri dengan surat kebenaran majikan atau pas pekerja, katanya.Dalam pada itu, Ismail mengingatkan penerima Bantuan Prihatin Nasional (BPN) 2.0 agar tidak bersesak-sesak, sebaliknya mematuhi semua prosedur operasi standard (SOP) ketika membuat pengeluaran wang di bank.“Seperti kita tahu, ada 10.6 juta penerima sedia ada, dan bayaran akan dibuat dalam masa terdekat. Jadi kita harap penerima akan mengikut arahan yang diberikan oleh pemantau seperti anggota Jabatan Sukarelawan Malaysia (Rela) yang akan ditempatkan di setiap bank tersebut,” katanya.Sebelum ini, kerajaan mengumumkan penyaluran BPN 2.0 bermula Isnin ini, yang melibatkan 10.6 juta penerima.


Pemaju hartanah terkait kes terowong maut jatuh bangunan

Pemaju hartanah ternama Ewe Swee Kheng yang merupakan saksi utama pendakwaan projek terowong bawah tanah melibatkan bekas ketua menteri Lim Guan Eng maut setelah jatuh dari Pangsapuri Palazzo di Pulau Tikus, Pulau Pinang.Ketua Polis Daerah Timur Laut Soffian Santong mengesahkan insiden tersebut hari ini namun tidak mendedahkan sebarang butiran berhubung kejadian.Ewe adalah pengarah urusan syarikat pemaju bertanah Ewein Bhd yang berpangkalan di Pualu Pinang.Beliau pernah ditahan Suruhanjaya Pencegahan Rasuah Malaysia (SPRM) pada 2018 sebagai sebahagian daripada siasatan projek terowong bawah tanah di Pulau Pinang.Menurut laporan Sin Chew Daily, Ewe jatuh dari tingkat 17 sebuah pangsapuri mewah pada pukul dua pagi dan jatuh dalam kolam renang bangunan berkenaan.Susulan penahanannya sebelum ini, Ewein Bhd berkata pihaknya atau anak syarikatnya tidak pernah terlibat dalam projek tersebut.Ketika perbicaraan yang masih berjalan ketika ini di Mahkamah Sesyen Kuala Lumpur, Lim berdepan empat pertuduhan salah guna kuasa dan rasuah berkait projek pembinaan terowong bawah tanah dan jalan utama di Pulau Pinang bernilai RM6.3 bilionPembinaan terowong sepanjang 7.2km itu bakal menjadi jalan raya bawah laut pertama dalam negara menghubungkan Butterworth dan George Town.Pembinaannya dijalankan bersama antara kerajaan negeri dan Consortium Zenith Construction Sdn Bhd.Dalam pada itu, SPRM turut mengesahkan Ewe adalah saksi pendakwaan kes dan pihaknya telah dimaklumkan mengenai kematian beliau hari ini.


Kenaikan OPR bakal jejaskan perniagaan kecil

Keluaran dalam negara kasar (KDNK) yang direkodkan meningkat kepada 8.9% suku kedua tahun ini berbanding 5.0 pada suku sebelumnya merupakan berita yang memberangsangkan untuk ekonomi Malaysia.
Ia merupakan antara kadar tertinggi di rantau ini.
Secara keseluruhan, ekonomi berkembang sebanyak 6.9% untuk enam bulan pertama tahun ini.
Namun di sebalik statistik itu, pemain industri kecil dan sederhana (IKS) berdepan masalah survival dan kelangsungan apabila jualan mereka semakin tidak memberangsangkan.
Mohamad Jamalee Bashah dari salah sebuah syarikat penerbitan tempatan berkata, penurunan jualan syarikatnya berkurangan sebanyak 50% sejak Disember tahun lepas, yang berpunca daripada beberapa faktor.
"Jangkaan beberapa pakar ekonomi yang mengatakan 2023 akan berlaku kemelesetan besar menyebabkan sikap pengguna lebih kepada berjimat dan menyimpan.
“Sekuriti pekerjaan yang agak menurun juga membuatkan pengguna berjimat," katanya kepada MalaysiaNow.
Katanya, tidak dinafikan beberapa bidang IKS masih menikmati jualan yang memberangsangkan, terutama bagi bahan mentah dan makanan.
Sebaliknya, IKS yang menumpukan barang kemahuan dan kehendak terkesan teruk akibat penjimatan pengguna.
Katanya, pengguna turut cenderung kepada industri pelancongan dan riadah, kesan daripada perlaksanaan perintah kawalan pergerakan dan penutupan sempadan selama dua tahun.
"Harga barangan turut meningkat kerana masalah kos operasi dan pengeluaran yang meningkat secara mendadak," tambahnya.
Sebelum ini, Bank Negara Malaysia menaikkan kadar polisi semalaman (OPR) beberapa kali sebelum ini setelah diturunkan 124 mata asas daripada 3% kepada 1.75% semasa pandemik Covid-19 melanda dunia pada 2020.
Pada Mei, BNM mengumumkan kenaikan sebanyak 25 mata asas kepada 2% sebelum dinaikkan sekali lagi kepada 2.25% pada Julai.
Semalam, bank pusat itu sekali lagi mengumumkan kenaikan OPR sebanyak 25 mata asas kepada 2.5%.
Menurut BNM, langkah itu bertujuan mengawal kadar inflasi negara dengan mengurangkan aliran wang dalam pasaran.
OPR dijangka meningkat lagi dalam masa terdekat.
Namun alasan itu, menurut Jamalee, boleh dipertikaikan.
Ini kerana kadar inflasi meningkat kepada 4.4% meskipun dengan peningkatan OPR.
"Inflasi yang berlaku sekarang adalah disebabkan permintaan melebihi penawaran kerana harga barangan naik.
“Menaikkan OPR tidak membantu mengurangkan kos operasi dan masalah supply. Ia hanya mengurangkan kuasa membeli pengguna," katanya.
Sementara itu, Mohamad Abdullah daripada persatuan penjaja dan peniaga kecil Melayu Wilayah Persekutuan berkata, kenaikan OPR tidak memberi kesan besar kepada penjaja kecil yang tidak mengambil sebarang pinjaman.
"Penjaja kecil terutama penjual makanan dan barangan asas akan terus menerima pelanggan.
“Jika ada pun, ia melibatkan jualan barangan dari kilang," katanya.
Katanya, walaupun kenaikan OPR dilihat mengurangkan kuasa beli dan memaksa pengguna berjimat-cermat, mereka masih membeli di tempat-tempat yang lebih murah.
"Ada pun yang terkesan ialah pusat beli-belah dan pasar raya yang sering dikunjungi golongan pertengahan.
“Namun selepas kenaikan OPR, golongan dan golongan B40 yang berbelanja di tempat-tempat itu beralih ke pasar malam atau gerai milik penjaja kecil," tambahnya.
Menurut Mohamad, terdapat peningkatan permintaan untuk lesen, trak makanan dan tapak berniaga.
Katanya, ia merupakan perkembangan baik untuk kerajaan apabila semakin ramai menceburi bidang mikro.
Dalam pada itu, Jamalee berkata selain bantuan kewangan, kerajaan perlu menaikkan “mood” pengguna untuk berbelanja.
"Apabila kerajaan sendiri menunjukkan tanda-tanda berjimat, mengurangkan peruntukan kepada agensi, aliran tunai akan berkurangan kerana vendor-vendor juga akan kurang projek.
“Ia mempunyai pengaruh besar terhadap sikap berbelanja pengguna," tambahnya.
Menjelang pembentangan Belanjawan 2023, dia berharap agar kerajaan menyediakan lebih banyak inisiatif untuk tujuan itu, selain bantuan kepada IKS untuk terus beroperasi.


Hak asasi seorang seniman

Baru-baru ini ada seorang seniman bertanyakan kepada saya apakah hak-hak asasi seorang seniman yang dilindungi di bawah payung Hak Asasi Manusia, khususnya di zaman kegilaan menghukum dan menghakimi para satirawan.Jawapan saya begini, saya suka merujuk laporan Farida Shaheed pada tahun 2013 apabila beliau memegang posisi selaku Pelapor Khas untuk Hak-hak Kebudayaan Pertubuhan Bangsa-bangsa Bersatu (Special Rapporteur in the field of cultural rights).Di dalam laporan beliau, sesungguhnya Farida menegaskan yang seni adalah bahagian dari kewujudan dan pembangunan sesebuah masyarakat, dan anggota masyarakat yang bergerak itu akan sentiasa melakukan atau menyumbang ciptaan seni.Seniman, sebagai sang pencipta bukan sahaja memperagakan kerja seni, tetapi juga sebetulnya menyumbangkan kepada pelbagai wacana dalam kehidupan seharian, dan ini termasuklah dalam ruang politik.Dalam banyak keadaan, artis akan juga membangkang dan berusaha untuk menjadi pengimbang malah kuasa alternatif kepada para politikus.Kata Farida: “Artists may entertain people, but they also contribute to social debates, sometimes bringing counter-discourses and potential counterweights to existing power centres. The vitality of artistic creativity is necessary for the development of vibrant cultures and the functioning of democratic societies”.Justeru, seniman yang hidup, yang berbahas dan berani membantah adalah bahagian dari sebuah demokrasi yang sihat dan tidak terencat.Oleh demikian kerja seni itu adalah satu produk ekspresi yang harus dibebaskan dari sebarang kekangan.Dalam hal ini, kerja seni tidak boleh ditakrifkan memandangkan ia sangat subjektif dan ia juga dalam masa yang sama adalah satu luahan perasaan dan fikiran yang bersatu dalam jasad, fikiran dan diri seseorang insan.Ini bermakna adalah menjadi satu hak asasi manusia untuk berseni, mencipta seni, menghayati seni dan seniman justeru wajib diberi kemerdekaan untuk berbeza pendapat.Hasil seni, dan seniman sebagai pencipta sering berdepan dengan pelbagai halangan dan pencerobohan.Ini kerana seni adalah satu medium untuk menghantar gagasan berbeza, atau mesej yang berlawanan di mana nilai yang berlainan ini diutus menerusi lambang, berseni mahupun secara langsung.Penghalang dan pengekang seni dan seniman itu boleh sahaja bersumber dari politik, agama, tradisi, ukuran moral (yang relatif), agenda ekonomi dan bermacam-macam lagi.Hak-hak asasi seorang seniman itu secara langsungnya dilindungi di bawah kebebasan bersuara dan kreativiti ditemukan pada Artikel 15 (3) ICESCR, yang mana sesebuah negara itu dituntut untuk menghormati kerja seni; “undertake to respect the freedom indispensable for…creative activity” dan dalam Artikel 19 (2) ICCPR, yang mana negara diminta memberikan kebebasan bersuara termasuk untuk mencari, menerima dan mengedar apa sahaja bentuk seni.Lain dari itu ia juga muncul pada Artikel 27 Universal Declaration of Human Rights (UDHR), yang menjelaskan kita semua berhak untuk menikmati seni.Namun demikian, di banyak negara; kadang-kala kerja seni dijatuhkan sebagai satu kerja jenayah – dengan alasan menghasut atau menjejaskan kestabilan masyarakat dan negara – padahal kerja seni itu tidak pun sampai benar-benar menggugah jika dibiarkan atau diberi peluang untuk tumbuh dan subur.Untuk menjayakan alasan jenayah ini, “criminal sanctions”, selalu dihujahkan.Yang dimaksudkan dengan jenayah dalam seni seringnya berlegar seputar ektremisme, terorisme dan hooliganisme.Dalam ruang hak asasi manusia, untuk memahami apakah benar sesuatu itu sampai dapat dihujahkan dengan tiga dakwaan di atas, parameter yang digunakan ialah Pelan Tindakan Rabat.Saya sudah banyak menulis mengenai Rabat Plan of Action ini dan tidak akan menghuraikannya di sini.Kebebasan seseorang seniman di bawah ruang lingkup hak asasi manusia itu merangkum seluruh luahan seni, dan kreativitinya di mana mereka akan menggunakan pelbagai simbol termasuk yang sakral seperti lambang kenegaraan, keagamaan, atau lambang sosial dan ekonomi (misalnya logo syarikat korporat tertentu).Oleh sebab negara, agama, dan syarikat korporat juga menggunakan simbol dan kadang kala produk seni untuk urusan mereka, maka seniman juga harus dibenarkan untuk menjawab atau berbeza pendapat dengan cara yang sama.Farida menyatakan begini: “in most cases, restrictions on artistic freedoms reflect a desire to promote a world vision or narrative ‘while simultaneously blocking all others’.”Sekatan terhadap karya seni dan seniman dilakukan dengan pelbagai cara.Ia boleh terjadi terhadap karya sebagai produk seni; seniman sebagai pencipta seni; platform seni seperti konsert, atau laman sosial yang menerbitkan hasil seni dan akhirnya; gajet atau alat penukangan seni seperti laptop, gajet telefon, berus dan buku catatan mereka.Antara lain cara menyekat seni dan seniman ialah dengan pengharaman karya, sensor, pembatalan acara seni, gangguan terhadap karyawan, pemenjaraan, perampasan alat penggubalan karya seperti yang disebutkan di atas.Dan ini juga termasuk menyekat laman dalam talian yang mungkin saja memaparkan hasil seni berkenaan.Semua ini salah dari segi hak asasi manusia dan boleh dicabar.Sebagai saranan, Farida mencadangkan kepada para hakim, penggubal undang-undang dan para peguam untuk memahami kerja seni dengan segala nilainya sebelum membuat apa-apa keputusan yang menjejaskan hak asasi.Ini kerana seni dan seniman harus dibenarkan menerokai pandangannya terhadap lingkungan kehidupan, termasuk melibatkan politik, ekonomi, agama dan budaya: ”Decision makers, including judges, when resorting to possible limitations to artistic freedoms, should take into consideration the nature of artistic creativity (as opposed to its value or merit), as well as the right of artists to dissent, to use political, religious and economic symbols as a counter-discourse to dominant powers, and to express their own belief and world vision. The use of the imaginary and fiction must be understood and respected as a crucial element of the freedom indispensable for creative activities.”Ketika empat buat karya saya dinyahlarang pada 10 Januari 2018, hakim-hakim Mahkamah Rayuan memutuskan ia adalah menjadi hak saya yang dilindungi Perlembagaan untuk berkarya.Dalam keadaan pandemik melanda, pengurusan negara yang celaru kadang-kala akan membuatkan seniman berasa gelisah dan mengkritik dengan kerja seni mereka.Sama ada ia disalurkan dalam bentuk kartun, lukisan, muzik, filem, persembahan teater, mahupun kerja kesusasteraan; ia harus dinilai sebagai satu sumbangan utnuk membaiki keadaan dan bukannya dikekang dan cuba dipadamkan sehingga menjejaskan keselamatan dan mutu kehidupan para seniman itu sendiri.Sesebuah negara yang merdeka dan berpegang kepada demokrasi hendaklah melindungi hak asasi manusia seseorang seniman dan bukannya mencabul mereka.


Sorry.


WHO jangka penularan varian Omicron di beberapa negara ‘tanpa dikesan’

Pertubuhan Kesihatan Sedunia (WHO) pada Selasa memberi amaran penularan varian Omicron mungkin berlaku pada kadar yang tidak pernah dicatatkan sebelum ini, menggesa semua negara untuk mengambil langkah berjaga-jaga ketika syarikat perubatan Pfizer mengatakan pil keluarannya berkesan dalam melawan varian itu.Sekolah rendah Belanda dilaporkan ditutup lebih awal ketika Eropah menghadapi gelombang baru jangkitan dan kemasukan ke hospital.Dalam pada itu, Perdana Menteri Britain, Boris Johnson berdepan ahli parlimen dalam usahanya untuk mengenakan sekatan pergerakan baru bagi membendung Covid-19.Omicron, pertama kali dikesan di Afrika Selatan dan penemuan itu dilaporkan kepada WHO pada 24 November.Varian membimbangkan itu memiliki sejumlah mutasi genetik sekali gus menyebabkan negara mengaktifkan sistem penggera di seluruh negara sejak penemuannya.Data awal menunjukkan Omicron boleh bertahan terhadap vaksin dan lebih mudah menular daripada varian Delta yang dikesan di India.Varian Delta menjadi punca sebahagian besar kes Covid-19 di dunia sejak ia ditemui.Ketua WHO Tedros Adhanom Ghebreyesus memberitahu pemberita bahawa varian itu telah dilaporkan di 77 negara dan “mungkin” telah merebak ke kebanyakan negara tanpa dikesan “pada kadar yang tidak pernah kita lihat daripada mana-mana varian sebelumnya”.Keadaan bahayaWalaupun Britain mengumumkan telah mengenal pasti satu kes kematian pertama akibat varian Omicron, namun masih belum wujud bukti Omicron telah menyebabkan penyakit yang lebih teruk.WHO pada Selasa mengatakan Afrika telah mencatatkan peningkatan besar dalam kes sepanjang minggu lalu namun jumlah kematian lebih rendah berbanding gelombang wabak itu sebelum ini.Bagaimanapun, WHO menggesa semua negara untuk bertindak pantas dalam usaha mengekang penularan varian itu dengan melindungi sistem kesihatan dan mengingatkan untuk tidak cuai dan lewa dalam berdepan penularan varian tersebut.Pakar WHO Bruce Aylward menegaskan supaya orang ramai jangan “membuat kesimpulan bahawa ia adalah penyakit ringan”.“Kita mungkin perlu bersedia untuk situasi yang sangat berbahaya,” tambahnya.Peringatan dari WHO itu tampil ketika Pfizer berkata ujian klinikal pil rawatan Covid sudah 90% siap dijalankan.Pil itu dirumus bagi mengurangkan kemasukan ke hospital dan kematian dalam kalangan pesakit berisiko.Menurut syarikat pengeluar ubatan itu, pil Paxlovid keluarannya, mampu melawan varian Omicron dalam ujian makmal.Ketua Eksekutif Pfizer, Albert Bourla menyifatkan pengeluaran pil itu akan menjadi “game changer” dan berkata beliau menjangkakan ia akan mendapat kelulusan daripada badan kawalan ubat AS seawal bulan ini.Presiden Amerika Syarika Joe Biden juga berkata berita pengeluaran Paxlovid memberikan harapan bagi satu lagi cara rawatan yang berpotensi besar dalam memerangi virus itu, termasuk varian Omicron.Kajian dari Afrika Selatan menunjukkan dua dos vaksin Pfizer-BioNTech memiliki kadar 70% keberkesanan dalam menghentikan penyakit teruk akibat Omicron.Dalam pada itu, WHO berkata kadar vaksinasi yang rendah di beberapa wilayah termasuk Afrika – tempat Omicron pertama kali dikesan – akan menyediakan tempat pembiakan bagi varian Covid-19 yang baru.Ia menganggarkan Afrika akan mengambil masa sehingga Mei 2022 bagi memiliki 40% perlindungan vaksinasi.Situasi itu adalah berikutan negara yang mempunyai bekalan vaksin kini sedang menyegerakan pemberian dos penggalak bagi melawan varian Omicron.